## Pravilnik o uvjetima dodjele i uporabe radiofrekvencijskog spektra

### NN 136/2008 (24.11.2008.), Pravilnik o uvjetima dodjele i uporabe radiofrekvencijskog spektra

HRVATSKA AGENCIJA ZA POŠTU I ELEKTRONIČKE KOMUNIKACIJE

3839

Na temelju članka 12. stavka 1. točke 1., članka 82. stavka 4. i stavka 5., članka 85. stavka 8., članka 86., članka 87., članka 88., članka 89., članka 90., članka 91. te članka 94. stavka 4. i stavka 10. Zakona o elektroničkim komunikacijama (»Narodne novine«, broj 73/08) Vijeće Hrvatske agencije za poštu i elektroničke komunikacije donosi

PRAVILNIK

O UVJETIMA DODJELE I UPORABE RADIOFREKVENCIJSKOG SPEKTRA

I. OPĆE ODREDBE

Sadržaj i svrha

Članak 1.

Pravilnikom o uvjetima dodjele i uporabe radiofrekvencijskog spektra propisuju se uvjeti dodjele i uporabe radiofrekvencijskog spektra, postupak izdavanja dozvola, postupak, uvjeti, rokovi i mjerila odabira prilikom izdavanja dozvola u postupku javnog natječaja i javne dražbe, izgled i sadržaj obrasca dozvole za uporabu radiofrekvencijskog spektra, izgled i sadržaj obrazaca zahtjeva za izdavanje dozvole za uporabu radiofrekvencijskog spektra, potrebna tehnička dokumentacija koja se prilaže zahtjevu za izdavanje dozvole za uporabu radiofrekvencijskog spektra, rokovi valjanosti dozvola za uporabu radiofrekvencijskog spektra, način i uvjeti prijenosa dozvola za uporabu radiofrekvencijskog spektra na drugu osobu, način i uvjeti ograničenja uporabe radijskih frekvencija, načini i uvjeti dostave tehničkih i drugih podataka o radijskim postajama, način i uvjeti obavljanja tehničkog pregleda, radijskih mjerenja i ispitivanja, obveza identifikacije određenih vrsta radijskih postaja, način i uvjeti uporabe radijskih postaja u slučaju opasnosti i drugim hitnim slučajevima, ovlasti za obavljanje poslova u elektroničkim komunikacijama, te dodjela dodatnih kanala u GSM sustavu.

Uvjeti dodjele i uporabe radiofrekvencijskog spektra

Članak 2.

(1) Hrvatska agencija za poštu i elektroničke komunikacije (u daljnjem tekstu: Agencija) dodjeljuje radijske frekvencije u skladu s namjenom i uvjetima dodjele i uporabe frekvencija propisanim u Tablici namjene radiofrekvencijskog spektra (u daljnjem tekstu: Tablica namjene).

(2) Za frekvencijske pojaseve za koje je to propisano Tablicom namjene Agencija dodjeljuje frekvencije izdavanjem pojedinačne dozvole za uporabu radiofrekvencijskog spektra, izdane prema postupku iz članka 88., 89. i 90. Zakona o elektroničkim komunikacijama (u daljnjem tekstu: Zakon).

(3) Za frekvencijske pojaseve za koje je to propisano Tablicom namjene Agencija izdaje opću dozvolu.

Planovi dodjele radijskih frekvencija

Članak 3.

(1) Agencija donosi, u skladu s Pravilnikom o namjeni radiofrekvencijskog spektra, a uz prethodno provođenje javne rasprave planove dodjele radijskih frekvencija kojima se podrobno utvrđuju uvjeti dodjele i uporabe radijskih frekvencija u okviru pojedinih radiofrekvencijskih pojaseva.

(2) Planove dodjele radijskih frekvencija Agencija redovito obnavlja i objavljuje na svojim internetskim stranicama uz prethodno provođenje javne rasprave, a može ih objavljivati i na drugi prikladan i javno dostupan način.

(3) Planovi dodjele radijskih frekvencija mogu osobito sadržavati sljedeće:

– podjelu državnog područja Republike Hrvatske na područja za dodjelu dozvola za uporabu radiofrekvencijskog spektra, pri čemu se mogu odrediti posebni uvjeti uporabe radi zaštite susjednih područja od djelovanja smetnji,

– podjelu radiofrekvencijskih pojaseva na radiofrekvencijske kanale, zajedno sa širinom tih kanala, razmakom između tih kanala i zaštitnim kanalima,

– druge tehničke uvjete, ovisno o vrsti radiokomunikacijske službe, navedene u stavku 4. ovog članka.

(4) Planovi dodjele radijskih frekvencija za pojedine vrste radiokomunikacijskih službi mogu osobito sadržavati sljedeće:

a) za radijske frekvencije za obavljanje javnih komunikacijskih usluga u pokretnim komunikacijskim mrežama:

1. frekvencijske pojaseve (uz naznaku područja rada osnovnih (baznih) postaja i terminalnih postaja),

2. blokove radijskih frekvencija,

3. načine radijskog pristupa (CDMA, FDMA, TDMA, itd.),

4. preferencijalne frekvencije,

5. ograničenja uporabe radijskih frekvencija,

6. odgovarajuće norme, ITU-ove i/ili CEPT-ove preporuke i odluke.

b) za radijske frekvencije namijenjene profesionalnom pokretnom radiju (PMR):

1. frekvencijski pojas,

2. vrste prometa, vrste radijskih postaja, TX/RX kôd,

3. najveću izračenu snagu,

4. razmak kanala i širinu kanala,

5. dupleksni razmak i upareni radiofrekvencijski spektar,

6. dopuštene vrste emisija (govor, podaci,itd.),

7. posebne primjene (WB, NB, itd.),

8. davatelje usluga u PMR sustavima,

9. odgovarajuće norme, ITU-ove i/ili CEPT-ove preporuke i odluke,

10. odgovarajuće međunarodne sporazume.

c) za amaterske radiokomunikacijske službe:

1. frekvencijski pojas,

2. status amaterske službe (P, Pex, S),

3. snagu odašiljača (W),

4. vrstu emisije,

5. radioamaterski razred (A, P),

6. dodatne uvjete u skladu s odgovarajućim pravilnikom kojim se uređuje područje amaterskih radijskih komunikacija.

d) za mikrovalne veze:

1. frekvencijske pojaseve,

2. raspodjelu radiofrekvencijskih kanala,

3. ograničenja uporabe radijskih frekvencija,

4. odgovarajuće norme, ITU-ove i/ili CEPT-ove preporuke i odluke.

e) za radiodifuziju:

1. frekvencijske pojaseve namijenjene pojedinim tipovima radiodifuzijskih službi,

2. odgovarajuće norme, ITU-ove i/ili CEPT-ove preporuke i odluke,

3. međunarodne sporazume o raspodjeli radijskih frekvencija (GE06, GE84, itd.),

4. širinu kanala, razmak između kanala/frekvencija,

5. vrstu emisije.

f) za radijske frekvencije za koje se izdaje opća dozvola:

1. popis svih vrsta radijskih postaja za koje se izdaje opća dozvola,

2. tehničke podatke za svaku vrstu radijske postaje (frekvencijski pojas, razmak kanala i širina kanala, dupleksni razmak i upareni radiofrekvencijski spektar, dopuštena snaga odašiljača, najveća efektivna izračena snaga (ERP), dopuštena vrsta emisije, dopuštena vrsta antene),

3. opće i posebne uvjete uporabe radijskih postaja,

4. popis vrsta radijskih postaja za koje je potrebna prijava Agenciji u skladu s člankom 44. ovog pravilnika,

5. odgovarajuće norme te CEPT-ove odluke i preporuke.

Baza podataka radiofrekvencijskog spektra

Članak 4.

(1) Baza podataka radiofrekvencijskog spektra, koju Agencija vodi u skladu sa člankom 83. Zakona, osobito može, za svaku dodijeljenu i raspoloživu radijsku frekvenciju i frekvencijski kanal, u skladu s planovima dodjele radijskih frekvencija iz članka 3. ovog pravilnika, sadržavati sljedeće:

– podatke o uvjetima namjene, dodjele i uporabe navedenih radijskih frekvencija i kanala u skladu s planovima dodjele radijskih frekvencija iz članka 3. ovog pravilnika,

– podatke o uvjetima uporabe navedenih radijskih frekvencija i kanala koji se odnose na vremenski period uporabe te eventualna ograničenja u uporabi,

– zemljopisno područje uporabe navedenih radijskih frekvencija i kanala,

– nositelje dozvola za uporabu navedenih radijskih frekvencija i kanala,

– raspon broja stanovnika na području pokrivanja radiodifuzijske mreže.

(2) Bazu podataka iz stavka 1. ovog članka Agencija redovito obnavlja i objavljuje u elektroničkom obliku na svojim internetskim stranicama uz omogućeno pretraživanje prema zadanim uvjetima.

II. UVJETI I POSTUPAK IZDAVANJA DOZVOLA ZA UPORABU RADIOFREKVENCIJSKOG SPEKTRA

Uvjeti izdavanja dozvole za uporabu radiofrekvencijskog spektra

Članak 5.

(1) Agencija izdaje pojedinačnu dozvolu za uporabu radiofrekvencijskog spektra iz članka 82. Zakona, ako su ispunjeni sljedeći uvjeti:

1. ako je zahtjev za izdavanje dozvole za uporabu radiofrekvencijskog spektra u skladu s uvjetima dodjele i uporabe koji su za pripadajuću frekvenciju ili kanal utvrđeni Tablicom namjene radiofrekvencijskog spektra i planom dodjele radijskih frekvencija,

2. ako je radijska frekvencija ili kanal raspoloživ prema bazi podataka radiofrekvencijskog spektra,

3. ako je radijska frekvencija ili kanal usklađena s uporabom drugih radijskih frekvencija i kanala,

4. ako je odlukom Agencije podnositelj zahtjeva odabran na osnovu prethodno provedenog postupka javnog natječaja ili javnog poziva propisanog člankom 89. Zakona ili postupka javne dražbe propisane člankom 90. Zakona za frekvencijske pojaseve u kojima su ovi postupci propisani Tablicom namjene radiofrekvencijskog spektra,

5. ako je podnositelju zahtjeva za dozvolu za uporabu radiofrekvencijskog spektra namijenjenog analognoj radiodifuziji dodijeljena propisana koncesija u skladu s posebnim zakonom kojim je uređeno područje elektroničkih medija.

(2) Uvjet usklađenosti iz stavka 1. točke 3. ovog članka odnosi se na uporabu drugih radijskih frekvencija i kanala u Republici Hrvatskoj, te na uporabu drugih radijskih frekvencija i kanala u susjednim i drugim zemljama, u slučaju potrebe usklađivanja uporabe radijskih frekvencija na međunarodnoj razini.

(3) Iznimno od odredbe stavka 2. ovog članka, Agencija može izdati dozvolu za uporabu radiofrekvencijskog spektra i ako nije ispunjen uvjet o usklađenosti iz stavka 1. točke 3. ovog članka, pri čemu u dozvolu upisuje napomenu o možebitno potrebnim ograničenjima uporabe s obzirom na frekvencijsko područje, zemljopisno područje, vrijeme odašiljanja radijske postaje i rok valjanosti dozvole.

(4) U slučaju izdavanja dozvole za uporabu radiofrekvencijskog spektra u skladu s odredbama stavka 3. ovog članka, Agencija provodi propisane postupke radi usklađivanja uporabe radijske frekvencije ili kanala na međunarodnoj razini.

(5) Nositelj dozvole za uporabu radiofrekvencijskog spektra iz stavka 3. ovog članka obvezan je poduzeti odgovarajuće mjere zaštite u svrhu ograničenja snage elektromagnetskih zračenja osobito prema susjednim zemljama.

(6) Nositelju dozvole za uporabu radiofrekvencijskog spektra iz stavka 3. ovog članka Agencija može uskratiti pravo uporabe dodijeljene radijske frekvencije uz uvjete utvrđene člankom 55. ovog pravilnika uz rok koji ne može biti kraći od 48 sati od trenutka zaprimanja pisane obavijesti Agencije, ukoliko nije drugačije određeno dozvolom, pri čemu nositelj dozvole nema pravo na nadoknadu troškova, niti pravo na izdavanje nove dozvole za uporabu radiofrekvencijskog spektra s izmijenjenom radijskom frekvencijom.

Način uporabe radiofrekvencijskog spektra i vrste dozvola

Članak 6.

Radiofrekvencijski spektar upotrebljava se na sljedeće načine:

1. bez dozvole za uporabu radiofrekvencijskog spektra u skladu s člankom 86. Zakona,

2. na temelju opće dozvole za uporabu radiofrekvencijskog spektra iz članka 87. Zakona,

3. na temelju pojedinačne dozvole za uporabu radiofrekvencijskog spektra, izdane na temelju zahtjeva prema članku 88. Zakona,

4. na temelju pojedinačne dozvole za uporabu radiofrekvencijskog spektra, izdane na temelju javnog poziva ili javnog natječaja prema članku 89. Zakona,

5. na temelju pojedinačne dozvole za uporabu radiofrekvencijskog spektra, izdane na temelju javne dražbe prema članku 90. Zakona,

6. na temelju privremene dozvole za uporabu radiofrekvencijskog spektra, izdane na temelju članka 91. Zakona.

Rokovi valjanosti dozvola za uporabu radiofrekvencijskog spektra

Članak 7.

(1) Rok valjanosti dozvole za uporabu radiofrekvencijskog spektra ne može biti dulji od dvadeset godina, a određuje ga Agencija prigodom izdavanja dozvole za uporabu radiofrekvencijskog spektra, ovisno o vrsti dozvole.

(2) Rok iz stavka 1. ovog članka počinje teći od dana upisanog u dozvoli za uporabu radiofrekvencijskog spektra.

(3) Iznimno od roka iz stavka 1. ovog članka Agencija može donijeti odluku o oduzimanju dozvole za uporabu radiofrekvencijskog spektra u slučajevima iz članka 93. Zakona.

(4) Iznimno od roka iz stavka 1. ovog članka dozvola za uporabu radiofrekvencijskog spektra na plovilu i dozvola za uporabu radiofrekvencijskog spektra na zrakoplovu vrijedi do gubitka, otuđenja, oštećenja ili kojeg drugog razloga prestanka uporabe radijske postaje, ili prestanka uporabe plovila ili zrakoplova, o čemu je nositelj dozvole pisanim putem dužan izvijestiti Agenciju.

(5) Agencija u slučajevima iz stavka 4. ovog članka donosi odluku o oduzimanju dozvole za uporabu radiofrekvencijskog spektra na plovilu, odnosno zrakoplovu.

(6) Agencija može izdati privremenu dozvolu za uporabu radiofrekvencijskog spektra na primjereni rok, koji ne može biti dulji od godinu dana, a koja ne podliježe postupcima izdavanja dozvole iz članka 88., 89. i 90. Zakona, iznimno od namijenjene radiokomunikacijske službe ili tehnologije, ili uvjeta dodjele i uporabe utvrđenih Tablicom namjene radiofrekvencijskog spektra i ovim pravilnikom, na temelju podnesenog zahtjeva, u svrhu tržišnog ili tehničkog ispitivanja, istraživanja ili projektiranja, ili za potrebe športskih, kulturnih, zabavnih ili drugih priredaba privremenog značaja. Privremena dozvola izdaje se u roku od 30 dana od zaprimanja zahtjeva za takvom dozvolom, a iznimno u roku od 120 dana u slučaju da je potrebna dostava tehničke i druge dokumentacije.

(7) Iznimno od roka iz stavka 1. ovog članka, Agencija izdaje opću dozvolu za uporabu radiofrekvencijskog spektra iz članka 87. Zakona na neodređeno vrijeme.

Način i uvjeti prijenosa dozvola za uporabu radiofrekvencijskog spektra na drugu osobu

Članak 8.

(1) Dozvole za uporabu radiofrekvencijskog spektra iz članka 88., 89. i 90. Zakona mogu se prenijeti na drugu pravnu ili fizičku osobu, uz prethodno pribavljenu suglasnost Agencije.

(2) Dozvola za uporabu radiofrekvencijskog spektra iz članka 91. Zakona ne može se prenijeti.

(3) Nositelj dozvole za uporabu radiofrekvencijskog spektra i osoba na koju se prenosi ta dozvola zajednički podnose Agenciji pisani zahtjev za davanje suglasnosti iz stavka 1. ovog članka.

(4) U postupku rješavanja zahtjeva iz stavka 3. ovog članka Agencija provjerava uvjete pod kojima se prenosi dozvola za uporabu radiofrekvencijskog spektra uzimajući pri tome u obzir članak 68. Zakona te ispunjavanje načela objektivnosti, transparentnosti, razmjernosti i nediskriminacije, te regulatornih načela i ciljeva iz članka 5. Zakona. Agencija osobito mora utvrditi ispunjava li osoba na koju se prenosi dozvola uvjete dodjele i uporabe određene tom dozvolom, mjerila odabira prema kojima je izdana dozvola, te ostale uvjete pod kojima je izdana dozvola.

(5) Nositelj dozvole za uporabu radiofrekvencijskog spektra i osoba na koju se prenosi ta dozvola dužni su Agenciji dostaviti sve podatke potrebne za donošenje suglasnosti iz stavka 1. ovog članka.

(6) Ukoliko se dozvola za uporabu radiofrekvencijskog spektra prenosi uz naknadu, koja je veća od jednokratne naknade za pravo uporabe radiofrekvencijskog spektra iz članka 84. stavka 1. točke 2. Zakona, a koju je nositelj dozvole platio u trenutku izdavanja dozvole, nositelj dozvole koji prenosi dozvolu na drugu osobu dužan je u roku od 30 dana po primitku suglasnosti Agencije uplatiti 95% od iznosa razlike između prihoda ostvarenog od prijenosa te dozvole i uplaćene jednokratne u korist državnog proračuna, na temelju izdanog računa Agencije.

(7) Agencija će rješenjem odbiti zahtjev iz stavka 3. ovog članka ukoliko:

1. osoba na koju se prenosi dozvola ne ispunjava mjerila odabira prema kojima je izdana dozvola,

2. osoba na koju se prenosi dozvola ne ispunjava uvjete dodjele i uporabe određene tom dozvolom,

3. nisu podmirene sve financijske obveze sukladno Zakonu,

4. osoba na koju se prenosi dozvola ne zadovoljava načela i ciljeve ili ne ispunjava ostale uvjete iz stavka 4. ovog članka,

5. nisu dostavljeni svi traženi podatci iz stavka 5. ovog članka.

(8) Agencija može odbiti zahtjev iz stavka 3. ovog članka u slučaju da je u tijeku postupak izmjene uvjeta dodjele i uporabe iz dozvole za uporabu radiofrekvencijskog spektra o čemu je nositelj dozvole obaviješten pismenim putem, a sukladno Tablici namjene i planu dodjele.

(9) Agencija će izdati novu dozvolu za uporabu radiofrekvencijskog spektra osobi na koju se prenosi dozvola ukoliko je izdana valjana suglasnost za prijenos dozvole te ukoliko je uplaćen iznos iz stavka 6. ovog članka.

(10) Prijenosom dozvole za uporabu radiofrekvencijskog spektra na osobu iz stavka 3. ovog članka u cijelosti se prenose prava i obveze koje proizlaze iz te dozvole, uključujući uvjete dodjele i uporabe određene tom dozvolom.

OPĆA DOZVOLA

Opća dozvola

Članak 9.

(1) Svaka pravna i fizička osoba ima pravo na uporabu radiofrekvencijskog pojasa koji se prema Tablici namjene radiofrekvencijskog spektra može upotrebljavati na temelju opće dozvole za uporabu radiofrekvencijskog spektra, u skladu s uvjetima dodjele i uporabe utvrđenim u toj Tablici i ovom članku.

(2) Agencija izdaje opću dozvolu za uporabu radiofrekvencijskog spektra u slučaju zanemarive opasnosti od smetnji ili u usklađenim radiofrekvencijskim pojasevima, a osobito u svrhu provedbe odgovarajućih odluka i preporuka Europske konferencije poštanskih i telekomunikacijskih uprava (CEPT) i njezinih tijela, koje su prihvaćene u Republici Hrvatskoj.

(3) Opća dozvola iz stavka 1. ovog članka mora sadržavati sljedeće:

1. opće podatke o radijskoj postaji – vrstu radijske postaje (uređaja), oznaku radijske postaje (uređaja), odluku CEPT-a o izuzeću od izdavanja pojedinačne dozvole za radijsku postaju, odgovarajuće CEPT-ove preporuke i/ili izvješća, odgovarajuće harmonizirane norme i razred uređaja prema Direktivi 1999/5/EC,

2. podatke o uporabi frekvencije – frekvencijski pojas, razmak kanala i širina kanala, dupleksni razmak i upareni radiofrekvencijski spektar, te vrsta radiokomunikacijske službe,

3. podatke o uređaju – dopuštena snaga odašiljača, najveća efektivna izračena snaga (ERP), dopuštena vrsta emisije, brzina prijenosa i dopuštena vrsta antene,

4. podatke o općim i posebnim uvjetima uporabe radijske postaje – opći uvjeti uporabe radijske postaje, posebni uvjeti uporabe radijske postaje te posebni uvjeti uvoza i stavljanja na tržište radijske postaje,

5. dodatne napomene – obveza podnošenja prijave podataka o radijskim postajama Agenciji u skladu s člankom 44. ovog pravilnika i druge dodatne napomene.

(4) Na temelju opće dozvole radijska postaja se može upotrebljavati na području Republike Hrvatske, ukoliko u posebnim uvjetima uporabe nije drugačije navedeno.

(5) Obrazac opće dozvole iz stavka 1. ovog članka dan je u Privitku 1. koji je tiskan uz ovaj pravilnik i čini njegov sastavni dio.

(6) Agencija može izmijeniti opću dozvolu u slučaju promjene uvjeta dodjele i uporabe.

(7) Agencija može donijeti odluku o oduzimanju opće dozvole u slučaju da nisu zadovoljene odredbe stavka 2. ovog članka.

(8) Agencija popis valjanih općih dozvola objavljuje na svojim internetskim stranicama.

(9) Operator koji upotrebljava radijske postaje u skladu s općom dozvolom dužan je Agenciji prijaviti podatke o tim radijskim postajama u skladu s člankom 44. ovog pravilnika.

DOZVOLA ZA UPORABU RADIOFREKVENCIJSKOG SPEKTRA KOJA SE IZDAJE NA ZAHTJEV

Vrste pojedinačnih dozvola za uporabu radiofrekvencijskog spektra

Članak 10.

Vrste pojedinačnih dozvola za uporabu radiofrekvencijskog spektra iz članka 6. točke 3. ovog pravilnika koje se izdaju na temelju zahtjeva u skladu s člankom 88. Zakona:

1. dozvola za uporabu radiofrekvencijskog spektra u amaterskoj službi,

2. dozvola za uporabu radiofrekvencijskog spektra na plovilu,

3. dozvola za uporabu radiofrekvencijskog spektra na zrakoplovu,

4. dozvola za uporabu radifrekvencijskog spektra za nepokretnu radijsku postaju,

5. dozvola za uporabu radifrekvencijskog spektra za pokretnu radijsku postaju,

6. dozvola za uporabu radiofrekvencijskog spektra za mikrovalnu vezu,

7. dozvola za uporabu radiofrekvencijskog spektra u satelitskoj službi,

8. dozvola za uporabu radiofrekvencijskog spektra u radiodifuziji.

Zahtjev za izdavanje pojedinačne dozvole za uporabu radiofrekvencijskog spektra

Članak 11.

(1) Zahtjev za izdavanje dozvole za uporabu radiofrekvencijskog spektra iz članka 10. ovog pravilnika podnosi se Agenciji na propisanom obrascu u pisanom obliku, a Agencija može, ovisno o raspoloživim tehničkim mogućnostima, zaprimati zahtjev i elektroničkim putem.

(2) Obrasci zahtjeva iz stavka 1. ovog članka za uporabu radiofrekvencijskog spektra u pojedinim radiokomunikacijskim službama tiskani su u Privitku 2. ovog pravilnika i čine njegov sastavni dio.

(3) Uz zahtjev za izdavanje dozvola za uporabu radiofrekvencijskog spektra iz članka 10. ovog pravilnika Agenciji se obvezno dostavlja i odgovarajuća dokumentacija prema člancima 12. i 13. istog pravilnika.

(4) Obrasce zahtjeva iz stavka 1. ovog članka Agencija objavljuje na svojim internetskim stranicama, a može ih objaviti i na drugi prikladan i javno dostupan način.

Izgled i sadržaj tehničke dokumentacije

Članak 12.

(1) Tehnička dokumentacija obvezno se izrađuje i prilaže zahtjevu za izdavanje dozvole za uporabu radifrekvencijskog spektra:

1. u radiodifuziji,

2. za pokretnu radijsku postaju,

3. za nepokretnu radijsku postaju,

4. za mikrovalnu vezu,

5. u satelitskoj službi.

(2) Osoba koja planira graditi, postavljati i/ili upotrebljavati radijsku mrežu s namjenom navedenom u stavku 1. točkama 2. – 5. ovog članka, mora dostaviti Agenciji u pisanom obliku, prije podnošenja zahtjeva za izdavanje dozvole za uporabu radiofrekvencijskog spektra, podatke koji sadržavaju opis, namjenu, frekvencijsko područje, zemljopisno područje i osnovne tehničke značajke te radijske mreže.

(3) Agencija će, u roku od najviše 30 dana od dana zaprimanja podataka iz stavka 1. ovog članka, obavijestiti u pisanom obliku osobu iz stavka 1. ovog članka o mogućnostima uporabe zatraženog frekvencijskog područja, rasporedu radiofrekvencijskih kanala i raspoloživosti odgovarajućih radijskih frekvencija.

(4) Tehnička dokumentacija mora biti uredna, jasna i razumljiva, mora biti sastavljena na hrvatskom jeziku i ovjerena potpisom projektanta koji ispunjava uvjete utvrđene u stavku 6. točki 2. ovog članka, te potpisom i žigom podnositelja zahtjeva za izdavanje dozvole za uporabu radiofrekvencijskog spektra iz stavka 1. ovog članka.

(5) Tehnička dokumentacija mora biti tiskana ili napisana neizbrisivim otiskom, te uvezana u cjelinu s označenim rednim brojevima stranica, na način da se nakon potpisa i ovjere ne mogu dodavati ni oduzimati stranice, ili na prijenosnom mediju u elektroničkom obliku priloženom uz zahtjev.

(6) Tehnička dokumentacija osobito mora sadržavati sljedeće:

1. podatke o nositelju dozvole (puni naziv i sjedište te izvadak iz odgovarajućeg registra pravne ili fizičke osobe),

2. dokaz o stručnoj osposobljenosti osobe (projektanta) koja je izradila tehničku dokumentaciju, a koja mora biti diplomirani inženjer elektrotehničke struke, s odgovarajućim uvjerenjem o položenom stručnom ispitu, u skladu s posebnim propisima, i najmanje dvije godine radnog iskustva na projektiranju radiokomunikacijskih sustava.

3. geodetske podloge (naziv lokacija, zemljopisne odrednice lokacija u sfernim koordinatama (λ,φ) ili Gauss-Krugerovim koordinatama (x,y), uz najveću pogrješku od 25 m, ili zemljopisne odrednice u WGS84 sustavu, izmjerene GPS uređajem, s naznačenom mjernom pogrješkom, te nadmorska visina lokacija) i zemljopisni položaj lokacija, ucrtan na zemljovidu prikladnog mjerila,

4. opis zahtijevanih tehničkih značajki uređaja i pripadajuće opreme,

5. podatak o vlasništvu i adresa objekta (ukoliko postoji) na koji se postavlja antenski sustav,

6. druge podatke, ovisno o vrsti dozvole, navedene u stavcima 7. – 10. ovog članka.

(7) Tehnička dokumentacija za radiodifuziju mora osobito sadržavati sljedeće:

1. prikaz tehničkog rješenja sustava (s pripadajućim grafičkim prikazima, kao što su blok-shema sustava, spojna shema i sl.),

2. opis zahtijevanih tehničkih značajki uređaja, sastavnih dijelova antenskih sustava i pripadajuće opreme,

3. geodetske podloge i zemljopisni položaj lokacija koji trebaju biti ucrtani na zemljovidu M 1:5000, M 1:25000 ili M 1:50000,

4. prikaz antenskog sustava (sa shemom spajanja), opis antenskog dijagrama zračenja s naznačenim smjerovima najvećeg zračenja i ograničenjima, tablični brojčani prikaz antenskog dijagrama zračenja (dB) u stupnjevima azimuta (najviše po 10°), grafički prikaz horizontalnog i vertikalnog dijagrama antenskog sustava, tlocrt i bokocrt izvedbe antenskog sustava,

5. proračun potrebne izlazne snage odašiljača, na temelju izračene snage koju je utvrdila Agencija,

6. izračun potrebne prijamne razine za odgovarajuću kakvoću prijama, izračun prostorne raspodjele elektromagnetskog polja, grafički prikaz područja pokrivanja odašiljača, odnosno elektromagnetskog polja na zemljovidu prikladnog mjerila,

7. zemljovid područja u mjerilu M 1:5000 ili preciznijem s ucrtanim mjestom postavljanja i mjestima na kojima se može očekivati trajniji boravak osoba (područje povećane osjetljivosti) i izračun očekivanih vrijednosti veličina elektromagnetskog polja na označenom mjestu posebne osjetljivosti sukladno odgovarajućem pravilniku o ograničenjima jakosti elektromagnetskih polja,

8. suglasnost vlasnika o korištenju infrastrukture, odnosno objekta na koji se postavlja odašiljački sustav.

(8) Tehnička dokumentacija za pokretnu radijsku postaju, za nepokretnu radijsku postaju koja radi u frekvencijskom području ispod 1 GHz i za nepokretnu radijsku postaju u zrakoplovnoj i pomorskoj službi mora osobito sadržavati sljedeće:

1. opis planiranih potreba komunikacijskog sustava, objašnjenje zahtijevanih prometnih kapaciteta i prikaz tehničkog rješenja sustava (s pripadajućim grafičkim prikazima, kao što je blok-shema sustava, spojna shema i sl.),

2. geodetske podloge i zemljopisni položaj lokacija koji trebaju biti ucrtani na zemljovidu M 1:5000, M 1:25000 ili M 1:50000,

3. za nepokretne radijske postaje u mreži – grafički prikaz profila radijske trase između nepokretne radijske postaje i osnovne (bazne) postaje, repetitora ili druge nepokretne radijske postaje, s ucrtanom radijskom trasom i Fresnelovim elipsoidom za standardnu atmosferu, profil terena na radijskoj trasi (raster profila od najviše 100 m), tablični brojčani ispis trase radijskog koridora, ili izjava projektanta o slobodnoj Fresnelovoj zoni za standardnu atmosferu,

4. opis zahtijevanih tehničkih značajki uređaja i pripadajuće opreme, pri čemu se osobito moraju naznačiti tehničke značajke primijenjene u proračunu veze,

5. prikaz antenskog sustava (sa shemom spajanja), kod antenskog dijagrama zračenja prema HCM sporazumu, tablični brojčani prikaz antenskog dijagrama zračenja (dB) u stupnjevima azimuta (najviše po 5°), grafički prikaz horizontalnog i vertikalnog dijagrama antenskog sustava, tlocrt i bokocrt izvedbe antenskog sustava,

6. proračun potrebne snage odašiljača i potrebne izračene snage, izračun prostorne raspodjele elektromagnetskog polja, grafički prikaz područja pokrivanja odašiljača, odnosno elektromagnetskog polja na zemljovidu prikladnog mjerila te potrebnu prijamnu razinu,

7. zahtijevano frekvencijsko područje, s obrazloženjem potrebne količine radiofrekvencijskog spektra (potreban broj kanala i širina kanala),

8. zemljovid područja u mjerilu M 1:5000 ili preciznijem s ucrtanim mjestom postavljanja i mjestima na kojima se može očekivati trajniji boravak osoba (područje povećane osjetljivosti) i izračun očekivanih vrijednosti veličina elektromagnetskog polja na označenom mjestu posebne osjetljivosti sukladno odgovarajućem pravilniku o ograničenjima jakosti elektromagnetskih polja.

(9) Tehnička dokumentacija za mikrovalnu vezu:

1. opis planiranih potreba komunikacijskog sustava, objašnjenje zahtijevanih prometnih kapaciteta i prikaz tehničkog rješenja sustava (s pripadajućim grafičkim prikazima, kao što je blok-shema sustava, spojna shema i sl.),

2. geodetske podloge i zemljopisni položaj lokacija koji trebaju biti ucrtani na zemljovidu mjerila 1:5000 ili 1:25000,

3. izjava projektanta da se projektiranje temelji na prethodno obavljenom pregledu odašiljačke i prijamne lokacije, te da je realizacija mikrovalne veze moguća,

4. grafički prikaz profila radijske trase, s ucrtanom radijskom trasom i Fresnelovim elipsoidom za standardnu i refraktivnu atmosferu, profil terena na radijskoj trasi, s uključenim građevinama u naseljenim područjima u zoni mogućeg djelovanja na Fresnelov elipsoid (raster profila od najviše 100 m, pri čemu na udaljenosti do 1 km od krajnjih točaka mora biti manji od 100 m), tablični brojčani ispis trase radijskog koridora, ili izjava projektanta o slobodnoj Fresnelovoj zoni za standardnu i refraktivnu atmosferu,

5. tlocrt i bokocrt ili fotografija objekta zajedno s ucrtanim planiranim smještajem antenskog sustava,

6. opis zahtijevanih tehničkih značajki uređaja i pripadajuće opreme, pri čemu se osobito moraju naznačiti tehničke značajke primijenjene u proračunu veze, i značajke antena s pripadajućim antenskim dijagramima zračenja,

7. proračun potrebne snage odašiljača i potrebne izračene snage, te prikaz proračuna usmjerene radiokomunikacijske veze, uz naznaku prijamne razine, zaštitne rezerve i ostvarene kakvoće, raspoloživosti i pouzdanosti sustava,

8. zahtijevano frekvencijsko područje, s obrazloženjem potrebne količine radiofrekvencijskog spektra (potreban broj kanala i širina kanala).

(10) Tehnička dokumentacija za radijsku postaju u satelitskoj službi mora osobito sadržavati sljedeće:

1. opis planiranih potreba komunikacijskog sustava i prikaz tehničkog rješenja sustava (s pripadajućim grafičkim prikazima, kao što je blok-shema sustava, spojna shema i sl.),

2. geodetske podloge i zemljopisni položaj lokacija koji trebaju biti ucrtani na zemljovidu mjerila 1: 5000 ili 1:25000,

3. opis zahtijevanih tehničkih značajki uređaja i pripadajuće opreme, pri čemu se osobito moraju naznačiti tehničke značajke primijenjene u proračunu veze, te opis značajki uporabljenog zakupljenog kapaciteta na satelitu,

4. proračun potrebne snage odašiljača i potrebne izračene snage, te prikaz proračuna satelitske uzlazne i silazne radiokomunikacijske veze, uz naznaku prijamne razine, zaštitne rezerve i ostvarene kakvoće veze,

5. zahtijevano frekvencijsko područje, s obrazloženjem potrebne količine radiofrekvencijskog spektra (potreban broj kanala i širina kanala).

Ostala potrebna dokumentacija

Članak 13.

(1) Uz zahtjev za izdavanje dozvole za uporabu radiofrekvencijskog spektra na plovilu, podnesen u skladu s odredbama članka 11. ovog pravilnika, podnositelj zahtjeva Agenciji obvezno prilaže i presliku pravovaljane plovidbene dozvole ili upisnog lista plovila.

(2) Ako podnositelj zahtjeva ne raspolaže dokumentacijom iz stavka 1. ovog članka, uz zahtjev za izdavanje dozvole za radijsku postaju na plovilu obvezno prilaže potvrdu o rezervaciji registracijske oznake ili rješenje o nazivu plovila, koje je izdala mjerodavna lučka kapetanija, odnosno ministarstvo mjerodavno za poslove pomorstva.

(3) Uz zahtjev za izdavanje dozvole za uporabu radiofrekvencijskog spektra na zrakoplovu, podnesen u skladu s odredbama članka 11. ovog pravilnika, podnositelj zahtjeva obvezno prilaže i presliku svjedodžbe o plovidbenosti zrakoplova i presliku potvrde o registraciji zrakoplova ili neki drugi dokument koji sadrži podatke o registracijskoj oznaci zrakoplova, pozivnoj oznaci, tipu zrakoplova, vlasniku zrakoplova i ELT kodu.

(4) U slučaju izmjene tehničkih parametara radijske postaje, ili promjene radijske postaje za koju je izdana dozvola za uporabu radiofrekvencijskog spektra iz stavaka 1. i 3. ovog članka, nositelj dozvole mora bez odgode podnijeti Agenciji zahtjev za izdavanje nove dozvole za uporabu radiofrekvencijskog spektra na plovilu, ili zrakoplovu, u skladu s odredbama ovog pravilnika. Ova obveza smatra se uvjetom za dozvole iz stavaka 1. i 3. ovog članka te će se nepridržavanje iste smatrati teškom povredom Zakona sukladno članku 119. stavku 1. točki 35. Zakona. Izdavanjem nove dozvole prethodna dozvola stavlja se van snage.

(5) Uz zahtjev za izdavanje dozvole za amatersku radijsku postaju, podnesen u skladu s odredbama članka 11. ovog pravilnika, podnositelj zahtjeva obvezno prilaže potvrdu o prijedlogu pozivne oznake i razredu amaterskog radio-operatora za tekuću godinu koju izdaje Hrvatski radioamaterski savez, izvornik prethodno izdane dozvole za uporabu radiofrekvencijskog spektra te, za amaterske radijske postaje kojima je efektivna izračena snaga jednaka ili veća od 100 W, podatke sukladno odgovarajućem pravilniku o ograničenjima jakosti elektromagnetskih polja.

Sadržaj pojedinačne dozvole za uporabu radiofrekvencijskog spektra

Članak 14.

(1) Pojedinačna dozvola za uporabu radiofrekvencijskog spektra mora osobito sadržavati sljedeće:

1. podatke o nositelju dozvole,

2. podatke o vrsti radiokomunikacijske službe,

3. podatke o dodijeljenim radijskim frekvencijama,

4. podatke o načinu i uvjetima uporabe radijskih frekvencija,

5. rok valjanosti dozvole,

6. druge podatke ovisno o vrsti radiokomunikacijske službe navedene u stavcima 2., 5., 7., 9., 10., 11., 12. i 13. ovog članka

(2) Dozvola za uporabu radiofrekvencijskog spektra u amaterskoj službi mora sadržavati sljedeće:

1. podatke o nositelju dozvole – ime i prezime, odnosno naziv radioamaterskog kluba ili Hrvatskog radioamaterskog saveza, broj osobne iskaznice, adrese na kojima se upotrebljavaju amaterske radijske postaje, ime i prezime odgovornog radioamatera (za klupske amaterske radijske postaje i amaterske relejne postaje), radioamaterski razred i pozivna oznaka,

2. podatke o radijskim postajama – lokacija postavljanja i rada radijske postaje, zemljopisna duljina i širina, nadmorska visina, frekvencije odašiljača i prijamnika, proizvođač i tip uređaja, najveća dopuštena snaga odašiljača, dobitak antenskog sustava i efektivna izračena snaga (ERP),

3. dodatne napomene.

(3) Za sve amaterske radijske postaje, koje upotrebljava pojedini radioamater ili radioamaterski klub, izdaje se jedna dozvola za uporabu radiofrekvencijskog spektra u amaterskoj službi.

(4) U svrhu uporabe amaterske radijske postaje u drugim zemljama članicama CEPT-a, Agencija izdaje, na zahtjev radioamatera, i posebne CEPT radioamaterske dozvole, u skladu s odredbama odgovarajućeg pravilnika kojim se uređuje područje amaterskih radijskih komunikacija.

(5) Dozvola za uporabu radiofrekvencijskog spektra na plovilu mora sadržavati sljedeće:

1. podatke o plovilu – naziv plovila ili registracijska oznaka, pozivna oznaka ili druga oznaka prepoznavanja, podaci o vlasniku plovila, kategorija službe i korespondencije, selektivni pozivni broj (SSFC i MMSI/DSC) te satelitski identifikacijski broj,

2. podatke o radijskim postajama (uređajima) – tip, snaga radijske postaje, vrsta emisije te frekvencijska područja ili dodijeljene frekvencije, i to za odašiljače, odašiljače za nuždu i odašiljače sredstava za spašavanje,

3. podatke o ostalim radijskim postajama (uređajima),

4. dodatne napomene.

(6) Za sve radijske postaje na istom plovilu izdaje se jedna dozvola za uporabu radiofrekvencijskog spektra na plovilu.

(7) Dozvola za uporabu radiofrekvencijskog spektra na zrakoplovu mora sadržavati sljedeće:

1. podatke o zrakoplovu – državna pripadnost i registracijska oznaka zrakoplova, pozivna oznaka ili druga oznaka prepoznavanja, tip zrakoplova, podaci o vlasniku zrakoplova i ELT kôd,

2. podatke o radijskim postajama (uređajima) – tip, snaga radijske postaje, vrsta emisije te frekvencijska područja ili dodijeljene frekvencije, i to za odašiljače, odašiljače za nuždu i odašiljače sredstava za spašavanje,

3. podatke o ostalim radijskim postajama (uređajima),

4. dodatne napomene.

(8) Za sve radijske postaje na istom zrakoplovu izdaje se jedna dozvola za uporabu radiofrekvencijskog spektra na zrakoplovu.

(9) Dozvola za uporabu radifrekvencijskog spektra za nepokretnu radijsku postaju mora sadržavati sljedeće:

1. podatke o nositelju dozvole – naziv i adresa,

2. podatke o uporabi frekvencije – frekvencijsko područje ili dodijeljena frekvencija odašiljača, frekvencijsko područje ili dodijeljena frekvencija prijamnika, vrsta radiokomunikacijske službe i vrsta radijske postaje, kategorija uporabe, pozivna oznaka, te drugi znak identifikacije,

3. podatke o uređaju – proizvođač i tip uređaja, nazivna snaga i dopuštena snaga odašiljača te vrsta emisije,

4. podatke o lokaciji radijske postaje – naziv lokacije i oznaka županije, zemljopisna duljina i širina te nadmorska visina,

5. podatke o antenskom sustavu i dijagramu zračenja – najveća efektivna izračena snaga (ERP), visina antenskog sustava iznad tla, najveća efektivna visina i pripadajući kut, glavni smjer zračenja, elevacijski kut glavnog snopa, dobitak antenskog sustava, vrsta antene i polarizacija te kôd dijagrama zračenja (horizontalni / vertikalni),

6. dodatne napomene.

(10) Dozvola za uporabu radiofrekvencijskog spektra za pokretnu radijsku postaju mora sadržavati sljedeće:

1. podatke o nositelju dozvole – naziv ili ime i prezime i adresa,

2. podatke o uporabi frekvencije – frekvencijsko područje ili dodijeljena frekvencija odašiljača, frekvencijsko područje ili dodijeljena frekvencija prijamnika, vrsta radiokomunikacijske službe i vrsta radijske postaje, kategorija uporabe, pozivna oznaka, te drugi znak identifikacije

3. podatke o uređaju – snaga odašiljača, vrsta emisije i broj pokretnih radijskih postaja za koje vrijedi dozvola,

4. podatke o lokaciji radijske postaje – područje uporabe, zemljopisna duljina i širina središta područja pokrivanja te polumjer područja pokrivanja,

5. podatke o antenskom sustavu i dijagramu zračenja – dobitak antenskog sustava, vrsta antene i polarizacija,

6. dodatne napomene.

(11) Dozvola za uporabu radiofrekvencijskog spektra za mikrovalnu vezu mora sadržavati sljedeće:

1. podatke o nositelju dozvole – naziv i adresa,

2. podatke o uporabi frekvencije za radijsku postaju u točki A i točki B – frekvencija odašiljača, frekvencija prijamnika, vrsta radiokomunikacijske službe i vrsta radijske postaje,

3. podatke o lokaciji radijske postaje u točki A i točki B – naziv lokacije i oznaka županije, zemljopisna duljina i širina te nadmorska visina,

4. podatke o pasivnom repetitoru – naziv lokacije i oznaka županije, zemljopisna duljina i širina, nadmorska visina središta pasivnog repetitora, dobitak i površina pasivnog repetitora,

5. podatke o uređaju u točki A i točki B – vrsta emisije, brzina prijenosa, proizvođač i tip uređaja, snaga na izlazu iz odašiljača, dinamika ATPC-a, prijamna razina, najmanja prijamna snaga (uz BER od 10-3 ili BER od 10-6), razina termalnog šuma i razred uređaja (prema ETSI-u),

6. podatke o antenskom sustavu i dijagramu zračenja – visina antenskog sustava iznad tla, snaga na ulazu u antenu, najveći dobitak antene, glavni smjer zračenja/prijama, elevacijski kut glavnog snopa, polarizacija, proizvođač antene, vrsta antene i razred antene (prema ETSI-u),

7. dodatne podatke – odašiljačka filtarska maska (odgovarajuće udaljenosti od središnje frekvencije i pripadajuće relativno gušenje), kopolarni dijagram antenskog zračenja na lokaciji A i lokaciji B (odgovarajući kutovi i pripadajuće relativno gušenje) te kontrapolarni dijagram antenskog zračenja na lokaciji A i lokaciji B (odgovarajući kutovi i pripadajuće relativno gušenje),

8. dodatne napomene.

(12) Dozvola za uporabu radiofrekvencijskog spektra u satelitskoj službi mora sadržavati sljedeće:

1. podatke o nositelju dozvole – naziv i adresa,

2. podatke o uporabi frekvencije – frekvencija odašiljača, frekvencija prijamnika, širina kanala, vrsta radiokomunikacijske službe i vrsta radijske postaje,

3. podatke o uređaju – proizvođač i tip uređaja, nazivna snaga i dopuštena snaga odašiljača, vrsta emisije, brzina prijenosa i kakvoća prijamnog sustava (G/T),

4. podatke o lokaciji radijske postaje – naziv lokacije i oznaka županije, zemljopisna duljina i širina te nadmorska visina,

5. podatke o antenskom sustavu i dijagramu zračenja – najveća ekvivalentna izotropno izračena snaga (EIRP), visina antenskog sustava iznad tla, azimut i elevacijski kut glavnog snopa, dobitak antenskog sustava, širina glavnog snopa i promjer antene, vrsta antene i polarizacija,

6. dodatne napomene – značajke satelita (naziv, vrsta i orbitalni položaj satelita) i druge dodatne napomene.

(13) Dozvola za uporabu radiofrekvencijskog spektra u radiodifuziji mora sadržavati sljedeće:

1. podatke o nositelju dozvole – naziv, adresa i oznaka mreže,

2. podatke o uporabi frekvencije – frekvencija odašiljača, redni broj kanala, pomak frekvencije (offset), vrsta radiokomunikacijske službe i vrsta radijske postaje, pozivna oznaka, vrijeme rada,

3. podatke o uređaju – proizvođač i tip uređaja, nazivna snaga i dopuštena snaga odašiljača, vrsta emisije te PI kod,

4. podatke o lokaciji radijske postaje – naziv lokacije i oznaka županije, zemljopisna duljina i širina te nadmorska visina,

5. podatke o antenskom sustavu i dijagramu zračenja – najveća efektivna izračena snaga (ERP), visina antenskog sustava iznad tla, glavni smjerovi zračenja, elevacijski kut glavnog snopa, smjerovi ograničenja zračenja/gušenje, dobitak antenskog sustava, vrsta antene i polarizacija te sažet opis antenskog sustava,

6. dodatne napomene.

(14) Obrasci dozvola za uporabu radiofrekvencijskog spektra iz stavka 1. ovog članka tiskani su u Privitku 3. ovog pravilnika i čine njegov sastavni dio.

Postupak izdavanja pojedinačne dozvola za uporabu radiofrekvencijskog spektra

Članak 15.

(1) Agencija će usvojiti zahtjev za izdavanje dozvole za uporabu radiofrekvencijskog spektra iz članka 6. točke 3. ovog pravilnika, koji ispunjava sve uvjete iz članka 5. ovog pravilnika i sadrži sve podatke u smislu odredaba članka 11. ovog pravilnika, te će izdati dozvolu za uporabu radiofrekvencijskog spektra u roku od 30 dana od dana zaprimanja ispravno i potpuno ispunjenog zahtjeva.

(2) Agencija može zahtijevati da se prije izdavanja dozvole za uporabu radiofrekvencijskog spektra obave određena radijska mjerenja i druga ispitivanja kako bi se utvrdili tehnički, zemljopisni i drugi uvjeti za djelotvoran i nesmetan rad radijske postaje i osigurao nesmetan rad drugih radiokomunikacijskih službi.

(3) Iznimno od odredbe stavka 1. ovog članka, rok za izdavanje dozvole za uporabu radiofrekvencijskog spektra može se produljiti najviše do 120 dana od dana zaprimanja zahtjeva, i to u sljedećim slučajevima:

1. ako je zahtjev za izdavanje dozvole za uporabu radiofrekvencijskog spektra nepotpun,

2. u slučaju da Agencija, ili pravna osoba koju je ovlastila Agencija, mora obaviti određena radijska mjerenja i druga ispitivanja kako bi se utvrdili tehnički, zemljopisni i drugi uvjeti za djelotvornu i nesmetanu uporabu radijske frekvencije,

3. u slučaju da Agencija mora obaviti usklađivanje uporabe radijskih frekvencija na međunarodnoj razini.

(4) Agencija će rješenjem odbiti zahtjev za izdavanje dozvole za uporabu radiofrekvencijskog spektra ako utvrdi:

1. da dodjela radijske frekvencije, za koju je podnesen zahtjev, nije u skladu s Tablicom namjene, planovima dodjele radijskih frekvencija iz članka 3. ovog pravilnika i bazom podataka radiofrekvencijskog spektra iz članka 4. ovog pravilnika,

2. da bi se dodjelom radijske frekvencije onemogućila djelotvorna uporaba radiofrekvencijskog spektra ili rad komunikacijske opreme u drugim radiokomunikacijskim službama,

3. da nisu zadovoljene odredbe propisane posebnim pravilnikom o ograničenjima elektromagnetskog polja kojeg donosi ministar.

(5) Agencija će rješenjem odbiti zahtjev za izdavanje dozvole za uporabu radiofrekvencijskog spektra ako utvrdi da podnositelj zahtjeva, ni nakon pisanog poziva Agencije za dopunu zahtjeva, u produljenom roku iz stavka 3. ovog članka nije dostavio sve podatke u smislu odredaba članka 11. ovog pravilnika.

DOZVOLA ZA UPORABU RADIOFREKVENCIJSKOG SPEKTRA KOJA SE IZDAJE NA TEMELJU JAVNOG NATJEČAJA

Način izdavanja dozvole na temelju javnog poziva ili javnog natječaja

Članak 16.

(1) Pojedinačna dozvola za uporabu radiofrekvencijskog spektra iz članka 6. točke 4. ovog pravilnika izdaje se nakon provedenog postupka javnog natječaja ili na temelju javnog poziva sukladno članku 89. Zakona uz ispunjavanje mjerila iz članka 17. stavka 1. ovog pravilnika.

(2) Postupak izdavanja dozvole iz stavka 1. ovog članka Agencija pokreće po službenoj dužnosti ili na temelju zahtjeva za izdavanje te dozvole, podnesenog u skladu s ovim pravilnikom.

Mjerila odabira

Članak 17.

(1) Dozvola iz članka 16. ovog pravilnika može se izdati pravnoj ili fizičkoj osobi koja pruži uvjerljive dokaze da ispunjava sljedeća mjerila:

1. za tehničke i tehnološke uvjete – elaborat o ispunjavanju tehničkih i tehnoloških uvjeta za obavljanje određene djelatnosti elektroničke komunikacijske mreže i/ili usluge, u skladu s posebnim propisima, a na temelju Zakona i natječajne dokumentacije,

2. za financijske uvjete – vjerodostojni dokumenti o bonitetu i solventnosti te odgovarajuće bankovno jamstvo,

3. za prostorne uvjete – vjerodostojni dokaz o mogućem raspolaganju odgovarajućim poslovnim prostorom potrebnim za obavljanje određene djelatnosti elektroničke komunikacijske mreže i/ili usluge, uključujući i moguće raspolaganje na temelju ugovora o najmu,

4. za kadrovske uvjete – vjerodostojni dokaz o potrebnom broju radnika s odgovarajućom stručnom spremom, ili ovjerenu izjavu o ispunjavanju tog uvjeta u za to određenom roku.

(2) Pravna ili fizička osoba, koja podnosi zahtjev ili sudjeluje u postupku natječaja, ispunjavanje mjerila iz stavka 1. ovog članka dokazuje na temelju priloženih dokumenata iz članka 27. ovog pravilnika.

(3) Iznimno, postojeći operator elektroničkih komunikacijskih mreža i/ili usluga, koji sudjeluje u postupku javnog natječaja radi izdavanja dozvole za uporabu radiofrekvencijskog spektra, a koji posjeduje dozvolu za uporabu istog radiofrekvencijskog spektra, dokazuje ispunjavanje mjerila iz stavka 1. ovog članka na način utvrđen u stavku 2. ovog članka i članku 27. stavku 3. ovog pravilnika.

Zahtjev za izdavanje pojedinačne dozvole na temelju javnog poziva ili javnog natječaja

Članak 18.

Zahtjev iz članka 16. stavka 2. ovog pravilnika mora sadržavati sljedeće:

1. puni naziv i sjedište pravne ili fizičke osobe koja podnosi zahtjev,

2. odgovornu osobu podnositelja zahtjeva,

3. izvadak iz odgovarajućeg registra pravne ili fizičke osobe,

4. vrstu i opis određene elektroničke komunikacijske mreže i/ili usluge,

5. područje obavljanja određene elektroničke komunikacijske usluge,

6. potreban radiofrekvencijski spektar,

7. dokaze o bonitetu i solventnosti podnositelja zahtjeva.

Obavijest o zaprimanju zahtjeva za izdavanje dozvole na temelju javnog poziva ili javnog natječaja

Članak 19.

(1) Agencija će objaviti obavijest o zaprimanju zahtjeva iz članka 16. stavka 2. ovog pravilnika u »Narodnim novinama« i na svojim internetskim stranicama u roku od 15 dana od dana zaprimanja tog zahtjeva, te javni poziv na podnošenje novih zahtjeva za isti radiofrekvencijski pojas u skladu sa člankom 18. ovog pravilnika i u roku od 45 dana od dana objave tog javnog poziva.

(2) Javni poziv iz stavka 1. ovog članka mora sadržavati tehničke značajke koje određuju elektroničku komunikacijsku mrežu i/ili uslugu, te uvjete dodjele i uporabe iz članka 20. ovog pravilnika.

Uvjeti dodjele i uporabe

Članak 20.

Uvjeti dodjele i uporabe, koje Agencija određuje u dozvoli iz članka 16. stavka 1. ovog pravilnika, obuhvaćaju osobito sljedeće:

1. najmanji i najveći dio radiofrekvencijskog spektra koji se može dodijeliti jednom podnositelju zahtjeva,

2. rok valjanosti dozvole,

3. način i uvjete prijenosa dozvole na drugu osobu,

4. obvezu obavljanja djelatnosti elektroničkih komunikacijskih mreža i usluga pokrivanjem određenog zemljopisnog područja i/ili određenog postotka stanovništva na području obuhvaćenom tom dozvolom, unutar određenog razdoblja,

5. obvezu prijave postavljene radijske postaje.

Rješavanje zahtjeva za izdavanje dozvole

Članak 21.

(1) O zahtjevima iz članka 19. stavka 1. ovog pravilnika, kojima se može udovoljiti s obzirom na raspoloživost radiofrekvencijskog pojasa, Agencija može odlučiti i bez raspisivanja javnog natječaja prema skraćenom postupku iz članka 22. ovog pravilnika u roku od 30 dana od dana isteka roka za podnošenje zahtjeva.

(2) Ako u roku iz članka 19. stavka 1. ovog pravilnika Agencija zaprimi jedan ili više zahtjeva podnesenih u skladu s člankom 18. ovog pravilnika, kojima nije moguće udovoljiti s obzirom na raspoloživost tog radiofrekvencijskog pojasa, Agencija će donijeti odluku o raspisivanju javnog natječaja za izdavanje dozvole za uporabu radiofrekvencijskog spektra prema članku 23. ovog pravilnika u roku od 30 dana od dana isteka roka za podnošenje zahtjeva.

Skraćeni postupak izdavanja pojedinačne dozvole

Članak 22.

(1) Zahtjevi iz članka 21. stavka 1. ovog pravilnika rješavaju se prema redoslijedu njihova zaprimanja u Agenciji.

(2) Prije donošenja odluke o izdavanju dozvole na temelju zahtjeva iz stavka 1. ovog članka Agencija će odrediti primjereni rok za dostavu dokumentacije kojom podnositelj zahtjeva dokazuje ispunjavanje mjerila odabira iz članka 17. ovog pravilnika, koji ne može biti dulji od 30 dana.

(3) Iznimno od odredbe članka 21. stavka 1. ovog pravilnika Agencija može donijeti odluku o izdavanju dozvole iz članka 16. stavka 1. ovog pravilnika u roku od 30 dana od roka određenog za dostavu dokumentacije, vodeći računa o djelotvornom i gospodarski racionalnom upravljanju radiofrekvencijskim spektrom.

Raspisivanje javnog natječaja i sadržaj odluke o raspisivanju javnog natječaja

Članak 23.

(1) Odluku o raspisivanju natječaja iz članka 21. stavka 2. ovog pravilnika Agencija donosi, nakon što utvrdi da su ispunjeni svi uvjeti koje propisuje Zakon i propisi doneseni na temelju Zakona.

(2) Odluka o raspisivanju natječaja mora sadržavati sljedeće:

1. predmet natječaja,

2. napomenu o pravu podnošenja zahtjeva u postupku javnog natječaja (u daljnjem tekstu: ponuda),

3. uvjete dodjele i uporabe sukladno članku 20. ovog pravilnika,

4. mjerila odabira sukladno članku 17. ovog pravilnika,

5. propisane iznose naknade za uporabu radiofrekvencijskog spektra,

6. uvjete koje mora ispunjavati ponuda,

7. krajnji rok za podnošenje zahtjeva za dostavu natječajne dokumentacije te dostavu iste, koji ne može biti dulji od 30 dana od dana objavljivanja odluke o raspisivanju natječaja,

8. krajnji rok do kojeg sudionici u postupku natječaja mogu Agenciji podnijeti pisane zahtjeve za objašnjenjem natječajne dokumentacije, koji ne može biti dulji od 45 dana od krajnjeg roka iz točke 7. ovog stavka,

9. propisani iznos naknade koja se plaća prigodom podnošenja zahtjeva za dostavu natječajne dokumentacije, uz naznaku iznosa te naknade i podatke o računu na koji se uplaćuje ta naknada,

10. krajnji rok za podnošenje ponude Agenciji, koji ne može biti dulji od 90 dana od dana objavljivanja odluke o raspisivanju natječaja (u daljnjem tekstu: natječajni rok),

11. propisani iznos naknade koja se prigodom podnošenja ponude plaća za sudjelovanje u postupku natječaja, uz naznaku iznosa te naknade i podatke o računu na koji se uplaćuje ta naknada,

12. napomenu da se neće prihvatiti ponuda koja ne ispunjava sve uvjete utvrđene odlukom o raspisivanju natječaja, ili koja nije izrađena u skladu s preuzetom natječajnom dokumentacijom, ili koja ne sadrži dokaze o uplati propisanih naknada iz točke 9. i 11. ovog članka,

13. napomenu da se ponuda podnosi Agenciji u određenom broju primjeraka u zatvorenoj omotnici, s označenim punim nazivom i sjedištem podnositelja ponude te s naznakom broja natječaja na koji se ponude odnosi,

14. napomenu da se podnesena ponuda i naknada uplaćena u skladu s ovim člankom ne vraćaju,

15. dan, vrijeme i mjesto održavanja javnog otvaranja ponuda podnesenih u natječajnom roku,

16. krajnji rok u kojem Agencija mora donijeti odluku o izdavanju dozvole, koji ne može biti dulji od 60 dana od dana javnog otvaranja ponuda.

Natječajna dokumentacija

Članak 24.

(1) Natječajnu dokumentaciju izrađuje Agencija.

(2) Natječajna dokumentacija mora biti jasna i razumljiva, te mora biti sastavljena na hrvatskom jeziku, a u slučaju objavljivanja odluke o raspisivanju natječaja u stranom tisku, mora biti sastavljena i na engleskom jeziku.

(3) U slučaju spora mjerodavan je tekst natječajne dokumentacije na hrvatskom jeziku.

(4) Podatci u natječajnoj dokumentaciji moraju odgovarati podatcima u odluci o raspisivanju natječaja.

Sadržaj natječajne dokumentacije

Članak 25.

(1) Natječajna dokumentacija mora sadržavati sljedeće:

1. odluku o raspisivanju natječaja,

2. krajnji rok i mjesto podnošenja ponude iz članka 23. stavka 2. točke 10. ovog pravilnika,

3. podatke o kontaktima osoba Agencije ovlaštenima za davanje informacija podnositeljima ponuda,

4. dan, vrijeme i mjesto održavanja javnog otvaranja ponuda članka 23. stavka 2. točke 15. ovog pravilnika,

5. krajnji rok i način dostave odluke iz članka 23. stavka 2. točke 16. ovog pravilnika,

6. upute za izradu i sadržaj ponude,

7. metodologiju ocjenjivanja ponuda i odabira najpovoljnijeg podnositelja ponude, u skladu s mjerilima odabira iz članka 17. ovog pravilnika,

8. drugu potrebnu dokumentaciju,

9. prijedlog dozvole za uporabu radiofrekvencijskog spektra.

(2) Agencija mora u natječajnoj dokumentaciji navesti način i uvjete dokazivanja sposobnosti podnositelja ponude iz članka 27. ovog pravilnika.

Natječajni postupak

Članak 26.

(1) Agencija mora dostaviti natječajnu dokumentaciju svakoj osobi koja je podnijela zahtjev za dostavu natječajne dokumentacije u roku iz članka 23. stavka 2. točke 7. ovog pravilnika te priložila dokaz o uplati propisane naknade iz članka 23. stavka 2. točke 9. ovog pravilnika.

(2) Podnositelj ponude može biti pravna ili fizička osoba koja je ispunila uvjete iz stavka 1. ovog članka.

(3) Ponuda se podnosi na hrvatskom jeziku.

(4) Naziv, sjedište i drugi podatci o podnositeljima ponude tajni su do trenutka javnog otvaranja.

(5) Na sve pisane zahtjeve za objašnjenjem natječajne dokumentacije, koje sudionici u postupku natječaja podnesu Agenciji u roku iz članka 23. stavka 2. točke 8. ovog pravilnika, Agencija mora odgovoriti u roku od najviše deset dana, odnosno najkasnije pet dana prije isteka roka za podnošenje ponude iz članka 23. stavka 2. točke 10. ovog pravilnika.

(6) Agencija će istodobno dostaviti isto objašnjenje svim drugim sudionicima u postupku natječaja, bez navođenja podataka o podnositelju zahtjeva iz stavka 5. ovog članka.

(7) Ako Agencija prije isteka natječajnog roka izmijeni ili dopuni uvjete natječaja ili odluku o raspisivanju natječaja, ta se izmjena ili dopuna mora objaviti na isti način kao i izvorna odluka o raspisivanju natječaja.

(8) Izmjena ili dopuna iz stavka 7. ovog članka dostavlja se svim sudionicima u postupku natječaja koji su preuzeli natječajnu dokumentaciju bez naknade i to najkasnije deset dana prije isteka natječajnog roka.

(9) Natječajni se rok mora produljiti ako izmijenjeni ili dopunjeni uvjeti natječaja znatno utječu na izradu ponude, ili ako je proteklo više od polovice natječajnog roka.

(10) Agencija može prije isteka natječajnog roka, prema vlastitoj prosudbi ili na temelju pisanog zahtjeva za objašnjenjem iz stavka 5. ovog članka, izmijeniti ili dopuniti natječajnu dokumentaciju u obliku dodatka.

(11) Nakon isteka natječajnog roka natječajna dokumentacija ne smije se mijenjati niti dopunjavati.

(12) Agencija može, radi izmjene ili dopune natječajne dokumentacije, produljiti natječajni rok. Obavijest o produljenju natječajnog roka Agencija će dostaviti svim sudionicima u postupku natječaja te je objaviti na isti način kao i izvornu odluku o raspisivanju natječaja.

Sadržaj ponude

Članak 27.

(1) Ponuda mora sadržavati sljedeće:

1. puni naziv i sjedište pravne ili fizičke osobe koja podnosi ponudu,

2. izvadak iz odgovarajućeg registra pravne ili fizičke osobe,

3. izjavu o osnivanju društva, društveni ugovor, statut društva, obrtnicu ili drugi odgovarajući dokument,

4. dokaz o bonitetu i solventnosti podnositelja ponude,

5. odgovarajuće bankovno jamstvo,

6. tehnički opis elektroničke komunikacijske mreže i/ili usluge,

7. plan izgradnje elektroničke komunikacijske mreže s općim opisom, rokovima i fazama izgradnje, uključujući očekivanu zemljopisnu pokrivenost i kakvoću usluge,

8. poslovni plan za razdoblje propisano natječajnom dokumentacijom,

9. izjavu o postojećem i/ili planiranom broju radnika s odgovarajućom stručnom spremom, ili drugi odgovarajući dokaz iz članka 17. stavka 1. ovog pravilnika,

10. izvadak iz kaznene evidencije ili odgovarajuću potvrdu sudskih ili upravnih tijela za odgovornu osobu,

11. potvrdu mjerodavne ustanove mirovinskog i zdravstvenog osiguranja te potvrdu mjerodavne porezne uprave, ili druge odgovarajuće dokumente,

12. izjava o tehničkoj opremljenosti ili drugi odgovarajući dokaz iz članka 17. stavka 1. ovog pravilnika,

13. ostale podatke prema natječajnoj dokumentaciji.

(2) Ponuda iz stavka 1. ovog članka obvezujuća je za podnositelja ponude.

(3) Iznimno od odredbe iz stavka 1. ovog članka postojeći operator elektroničkih komunikacijskih mreža i/ili usluga iz članka 17. stavka 3. ovog pravilnika u ponudi nije dužan dostaviti podatke iz stavka 1. točke 6., 7., 8. i 9. ovog članka osim ako to nije izričito propisano natječajnom dokumentacijom.

(4) Postojeći operator elektroničkih komunikacijskih mreža i/ili usluga iz članka 17. stavka 3. ovog pravilnika mora dostaviti vjerodostojne dokaze o obavljanju djelatnosti elektroničkih komunikacijskih usluga u skladu s dozvolom koju posjeduje.

(5) Iznimno, na pravnu ili fizičku osobu, koja je započela obavljati djelatnost u razdoblju kraćem od godine dana prije podnošenja ponude, ne primjenjuje se odredba iz stavka 1. točke 11. ovog članka.

(6) Dokazi iz članka 27. ovog pravilnika prilažu se u izvorniku ili u ovjerenoj preslici, koji se obvezno dostavljaju u najmanje jednom primjerku ponude.

(7) Dokazi o urednom podmirenju dospjelih poreznih obveza i o plaćenim doprinosima za mirovinsko i zdravstveno osiguranje ne smiju biti stariji od 30 dana, a ostali dokazi ne smiju biti stariji od šest mjeseci od dana objave natječaja.

Zaprimanje ponude

Članak 28.

Agencija zaprima i pohranjuje sve ponude podnesene u natječajnom roku. Na omotnici svake ponude naznačuje se dan i vrijeme njezina zaprimanja.

Javno otvaranje ponuda

Članak 29.

(1) Agencija provodi postupak javnog otvaranja ponuda podnesenih u natječajnom roku koje se mora održati u vrijeme i na mjestu utvrđenom u članku 23. stavku 2. točki 15. ovog pravilnika.

(2) Ponuda podnesena nakon isteka natječajnog roka neće se razmatrati i bit će vraćena podnositelju neotvorena.

(3) Agencija vodi zapisnik o postupku javnog otvaranja ponuda.

(4) Ponude podnesene u natječajnom roku, zajedno s cjelokupnom dokumentacijom i podatcima, ne vraćaju se podnositeljima istih.

Razmatranje ponude

Članak 30.

Agencija neće razmatrati ponude podnositelja u sljedećim slučajevima:

1. ako je pokrenut stečajni postupak, osim u slučaju postojanja pravomoćnog rješenja o potvrdi stečajnog plana,

2. ako je u postupku likvidacije ili je prestao poslovati,

3. ako je odgovornoj osobi podnositelja ponude izrečena pravomoćna presuda u kaznenom postupku u proteklih pet godina koja je povezana s djelatnošću,

4. ako nije ispunio obvezu plaćanja svih dospjelih poreznih obveza i doprinosa za mirovinsko i zdravstveno osiguranje,

5. ako nije podmirio sve financijske obveze sukladno Zakonu,

6. ako je dao netočne podatke ili izjave, ili je prikrio podatke u vezi s dokazima iz članka 27. stavka 1. ovog pravilnika,

7. u slučaju iz članka 29. stavka 2. ovog pravilnika.

Odluka o odabiru najpovoljnije ponude

Članak 31.

(1) Agencija mora u roku iz članka 23. stavka 2. točke 16. ovog pravilnika obaviti pregled, usporedbu i ocjenu svih javno otvorenih ponuda i donijeti odluku o odabiru najpovoljnijih ponuda.

(2) Odlukom iz stavka 1. ovog članka Agencija izdaje jednu ili više dozvola za uporabu radiofrekvencijskog spektra odabranim podnositeljima ponuda.

(3) Agencija će donijeti odluku o poništenju natječaja ili dijela natječaja u sljedećim slučajevima:

1. ako nije podnesena niti jedna prihvatljiva ponuda u smislu odredbe iz članka 23. stavka 2. točke 12. ovog pravilnika, ili

2. ako se prije isteka natječajnog roka utvrdi da se natječajna dokumentacija mora bitno mijenjati.

(4) Odlukom o odabiru najpovoljnijih podnositelja ponuda mora se odrediti rok u kojem je podnositelj, koji je dobio dozvolu, obvezan Agenciji podnijeti zahtjev za obavljanje tehničkog pregleda u svrhu utvrđivanja ispunjavanja uvjeta utvrđenih Zakonom i propisima donesenim na temelju tog Zakona.

(5) Ponuda iz članka 27. je sastavni i neodvojivi dodatak dozvoli za uporabu radiofrekvencijskog spektra.

DOZVOLA ZA UPORABU RADIOFREKVENCIJSKOG SPEKTRA KOJA SE IZDAJE NA TEMELJU JAVNE DRAŽBE

Način izdavanja dozvole na temelju javne dražbe

Članak 32.

(1) Pojedinačna dozvola za uporabu radiofrekvencijskog spektra iz članka 6. točke 5. ovog pravilnika izdaje se nakon provedenog postupka javne dražbe iz članka 90. stavka 1. Zakona uz ispunjavanje mjerila iz članka 33. stavka 1. ovog pravilnika.

(2) Postupak izdavanja dozvole iz stavka 1. ovog članka Agencija pokreće po službenoj dužnosti ili na temelju zahtjeva za izdavanje te dozvole, podnesenog u skladu s ovim pravilnikom.

Mjerila odabira

Članak 33.

(1) Dozvola iz članka 32. ovog pravilnika može se izdati pravnoj ili fizičkoj osobi koja pruži uvjerljive dokaze da ispunjava sljedeća mjerila:

1. za tehničke i tehnološke uvjete – elaborat o ispunjavanju tehničkih i tehnoloških uvjeta za obavljanje određene djelatnosti elektroničke komunikacijske mreže i/ili usluge, u skladu s posebnim propisima na temelju Zakona,

2. za financijske uvjete – vjerodostojni dokumenti o bonitetu i solventnosti te odgovarajuće bankovno jamstvo,

3. za prostorne uvjete – vjerodostojni dokaz o mogućem raspolaganju odgovarajućim poslovnim prostorom potrebnim za obavljanje određene djelatnosti elektroničke komunikacijske mreže i/ili usluge, uključujući i moguće raspolaganje na temelju ugovora o najmu,

4. za kadrovske uvjete – vjerodostojni dokaz o potrebnom broju radnika s odgovarajućom stručnom spremom, ili ovjerenu izjavu o ispunjavanju tog uvjeta u za to određenom roku,

(2) Pravna ili fizička osoba koja podnosi zahtjev ili sudjeluje u postupku javne dražbe ispunjavanje mjerila iz stavka 1. ovog članka dokazuje na temelju priloženih dokumenata iz članka 41. ovog pravilnika.

Zahtjev za izdavanje pojedinačne dozvole na temelju javne dražbe

Članak 34.

(1) Zahtjev iz članka 32. stavka 2. ovog pravilnika mora sadržavati sljedeće:

1. puni naziv i sjedište pravne ili fizičke osobe koje podnosi zahtjev,

2. odgovornu osobu podnositelja zahtjeva,

3. izvadak iz odgovarajućeg registra pravne ili fizičke osobe,

4. vrstu i opis određene elektroničke komunikacijske mreže i/ili usluge,

5. područje obavljanja određene elektroničke komunikacijske usluge,

6. potreban radiofrekvencijski spektar,

7. dokaze o bonitetu i solventnosti podnositelja zahtjeva.

Obavijest o zaprimanju zahtjeva za izdavanje dozvole na temelju javne dražbe

Članak 35.

(1) Agencija će objaviti obavijest o zaprimanju zahtjeva iz članka 32. stavka 2. ovog pravilnika u »Narodnim novinama« i na svojim internetskim stranicama u roku od 15 dana od dana zaprimanja tog zahtjeva, te javni poziv na podnošenje novih zahtjeva za isti radiofrekvencijski pojas u skladu s člankom 34. ovog pravilnika u roku od 45 dana od dana objave tog javnog poziva.

(2) Javni poziv iz stavka 1. ovog članka mora sadržavati tehničke značajke koje određuju elektroničku komunikacijsku mrežu i/ili uslugu, te uvjete dodjele i uporabe sukladno članku 36. ovog pravilnika.

Uvjeti dodjele i uporabe

Članak 36.

Uvjeti dodjele i uporabe, koje Agencija određuje u dozvoli iz članka 32. stavka 1. ovog pravilnika, obuhvaćaju osobito sljedeće:

1. najmanji i najveći dio radiofrekvencijskog spektra koji se može dodijeliti jednom podnositelju zahtjeva,

2. rok valjanosti dozvole,

3. način i uvjete prijenosa dozvole na drugu osobu,

4. obvezu obavljanja djelatnosti elektroničkih komunikacijskih mreža i usluga pokrivanjem određenog zemljopisnog područja i/ili određenog postotka stanovništva na području obuhvaćenom tom dozvolom, unutar određenog razdoblja,

5. obvezu prijave postavljene radijske postaje.

Rješavanje zahtjeva za izdavanje dozvola

Članak 37.

(1) U slučaju zaprimanja samo jednog zahtjeva iz članka 32. stavka 2. ovog pravilnika Agencija može donijeti odluku o provođenju skraćenog postupka izdavanja pojedinačne dozvole sukladno članku 38. ovog pravilnika u roku od 30 dana od isteka roka za podnošenje zahtjeva.

(2) U slučaju zaprimanja najmanje dva zahtjeva iz članka 32. stavka 2. ovog pravilnika Agencija će donijeti odluku o raspisivanju javne dražbe za uporabu radiofrekvencijskog spektra u roku od 30 dana od dana isteka roka za podnošenje zahtjeva iz članka 35. ovog pravilnika.

Skraćeni postupak izdavanja pojedinačne dozvole

Članak 38.

(1) Prije donošenja odluke o izdavanju dozvole na temelju zahtjeva iz članka 37. stavka 1. ovog pravilnika Agencija će odrediti primjereni rok za dostavu dokumentacije kojom podnositelj zahtjeva dokazuje ispunjavanje mjerila odabira iz članka 33. ovog pravilnika, koji ne može biti dulji od 30 dana.

(2) Iznimno od odredbe članka 37. stavka 1. ovog pravilnika Agencija može donijeti odluku o izdavanju dozvole iz članka 32. stavka 1. ovog pravilnika u roku od 30 dana od roka određenog za dostavu dokumentacije, vodeći računa o djelotvornom i gospodarski racionalnom upravljanju radiofrekvencijskim spektrom.

Raspisivanje javne dražbe i sadržaj odluke o raspisivanju javne dražbe

Članak 39.

(1) Odluku o raspisivanju javne dražbe donosi Agencija nakon što utvrdi da su ispunjeni svi uvjeti koje propisuje Zakon, ovaj pravilnik i drugi propisi doneseni na temelju Zakona.

(2) Odluka o raspisivanju javne dražbe mora osobito sadržavati sljedeće:

1. predmet javne dražbe,

2. pravo podnošenja zahtjeva u postupku javne dražbe,

3. uvjete dodjele i uporabe sukladno članku 36. ovog pravilnika,

4. mjerila odabira sukladno članku 33. ovog pravilnika,

5. način provedbe i pravila nadmetanja u postupku javne dražbe,

6. datum, vrijeme i mjesto početka nadmetanja i trajanje nadmetanja,

7. propisane iznose naknada za uporabu radiofrekvencijskog spektra,

8. sadržaj zahtjeva koji se podnosi u postupku javne dražbe,

9. uvjete koje mora ispunjavati zahtjev koji se podnosi u postupku javne dražbe,

10. iznos početnog pologa, način plaćanja i krajnji rok uplate,

11. krajnji rok za podnošenje zahtjeva Agenciji, koji ne može biti dulji od 60 dana od dana objavljivanja odluke o raspisivanju javne dražbe,

12. krajnji rok u kojem se podnositelji zahtjeva u postupku javne dražbe mogu povući iz postupka,

13. iznos minimalne početne cijene,

14. krajnji rok za objavu rezultata nadmetanja,

15. krajnji rok uplate cijene utvrđene u nadmetanju,

16. krajnji rok koji ne može biti dulji od 30 dana od završetka nadmetanja, a u kojem Agencija mora donijeti odluku o odabiru jednog ili više ponuđača,

17. napomenu da se neće prihvatiti zahtjev koji ne ispunjava sve uvjete utvrđene odlukom o raspisivanju javne dražbe ili koja ne sadrži dokaze o uplati pologa iz točke 10. ovog članka,

18. prijedlog dozvole za uporabu radiofrekvencijskog spektra.

Postupak i pravila javne dražbe

Članak 40.

Javna dražba sastoji se od sljedećih koraka:

1. Podnošenje zahtjeva u postupku javne dražbe s uplaćenim propisanim početnim pologom.

2. Utvrđivanje sposobnosti podnositelja zahtjeva o ispunjavanju mjerila odabira propisanih člankom 33. ovog pravilnika i uvjeta iz odluke o raspisivanju javne dražbe.

3. Objavljivanje ukupnog broja i identiteta podnositelja zahtjeva koji su ispunili mjerila i uvjete propisane točkom 2. ovog članka, i koji su uplatili propisani početni polog u roku određenom u odluci o raspisivanju javne dražbe.

4. Podnositelji zahtjeva iz točke 3. ovog članka mogu odustati od sudjelovanja u postupku javne dražbe u roku određenom u odluci o raspisivanju javne dražbe uz povrat početnog pologa.

5. Agencija vraća polog podnositeljima zahtjeva koji nisu ispunili mjerila i uvjete ili su odustali od sudjelovanja u postupku javne dražbe u skladu s odlukom i pravilima nadmetanja.

6. Podnositelji zahtjeva iz točke 3. ovog članka koji nisu odustali u propisanom roku postaju ponuđači u postupku javne dražbe (u daljnjem tekstu: ponuđači).

7. Objavljivanje ukupnog broja i identiteta ponuđača u postupku javne dražbe.

8. U slučaju zaprimanja samo jednog valjanog zahtjeva u postupku javne dražbe, Agencija će provesti postupak izdavanja pojedinačne dozvole sukladno članku 38. ovog pravilnika. Iznos minimalne početne cijene iz članka 39. stavka 2. točke 13. ovog pravilnika smatrat će se jednokratnom naknadom za pravo uporabe predmetnog radiofrekvencijskog spektra kojeg je ponuđač dužan u potpunosti uplatiti prije izdavanja dozvole.

9. U slučaju da postoje najmanje dva ponuđača, provodi se postupak nadmetanja propisan odlukom o raspisivanju javne dražbe.

10. Javno objavljivanje rezultata nadmetanja u postupku javne dražbe temeljenih na principu najviše ponuđene cijene.

11. Agencija obavještava jednog ili više najpovoljnijih ponuđača ukoliko su dužni uplatiti dodatni iznos.

12. U slučaju da ponuđač ne uplati dodatni iznos do određenog roka gubi pravo na izdavanje dozvole za uporabu radiofrekvencijskog spektra bez prava na povrat uplaćenih sredstava. Agencija može dodijeliti taj radiofrekvencijski spektar na osnovu rezultata provedenog nadmetanja ili ponovnim raspisivanjem javne dražbe.

Zahtjev u postupku javne dražbe

Članak 41.

Zahtjev u postupku javne dražbe mora sadržavati sljedeće:

1. puni naziv i sjedište pravne ili fizičke osobe koje podnosi zahtjev,

2. izvadak iz odgovarajućeg registra pravne ili fizičke osobe,

3. izjavu o osnivanju društva, društveni ugovor, statut društva, obrtnica ili drugi odgovarajući dokument,

4. dokaz o bonitetu i solventnosti podnositelja zahtjeva,

5. odgovarajuće bankovno jamstvo,

6. tehnički opis elektroničke komunikacijske mreže i/ili usluge,

7. plan izgradnje elektroničke komunikacijske mreže s općim opisom, rokovima i fazama izgradnje, uključujući očekivanu zemljopisnu pokrivenost i kakvoću usluge,

8. poslovni plan za razdoblje propisano odlukom o raspisivanju javne dražbe,

9. izjavu o postojećem i/ili planiranom broju radnika s odgovarajućom stručnom spremom, ili drugi odgovarajući dokaz iz članka 33. stavka 1. ovog pravilnika,

10. izvadak iz kaznene evidencije ili odgovarajuću potvrdu sudskih ili upravnih tijela za odgovornu osobu,

11. potvrdu mjerodavne ustanove mirovinskog i zdravstvenog osiguranja te potvrdu mjerodavne porezne uprave, ili druge odgovarajuće dokumente,

12. izjava o tehničkoj opremljenosti ili drugi odgovarajući dokaz iz članka 33. stavka 1. ovog pravilnika,

13. ostale podatke sukladno odluci o raspisivanju javne dražbe.

Isključivanje iz postupka javne dražbe

Članak 42.

(1) Agencija će odbiti zahtjeve u postupku javne dražbe podnositelja u sljedećim slučajevima:

1. ako je pokrenut stečajni postupak, osim u slučaju postojanja pravomoćnog rješenja o potvrdi stečajnog plana,

2. ako je u postupku likvidacije ili je prestao poslovati,

3. ako je odgovornoj osobi podnositelja zahtjeva u postupku javne dražbe izrečena pravomoćna presuda u kaznenom postupku u proteklih pet godina koja je povezana s djelatnošću,

4. ako nije ispunio obvezu plaćanja svih dospjelih poreznih obveza i doprinosa za mirovinsko i zdravstveno osiguranje,

5. ako nije podmirio sve financijske obveze sukladno Zakonu,

6. ako je dao netočne podatke ili izjave, ili je prikrio podatke u vezi s dokazima o sposobnosti koji su propisani odlukom o raspisivanju javne dražbe,

7. u slučaju da je zahtjev u postupku javne dražbe podnesen nakon roka utvrđenog odlukom.

(2) U bilo kojem trenutku u postupku javne dražbe Agencija ima pravo isključiti podnositelja zahtjeva, odnosno ponuđača u slučaju da utvrdi da isti ne ispunjava odredbe iz odluke o raspisivanju javne dražbe, te u tom slučaju zadržava uplaćeni polog.

Odluka o odabiru

Članak 43.

(1) Agencija mora u roku iz članka 39. stavka 2. točke 16. ovog pravilnika donijeti odluku o odabiru jednog ili više ponuđača iz članka 40. točke 11. ovog pravilnika.

(2) Odlukom iz stavka 1. ovog članka Agencija izdaje jednu ili više dozvola za uporabu radiofrekvencijskog spektra odabranim ponuđačima.

(3) Odlukom o odabiru najpovoljnijih ponuđača mora se odrediti rok u kojem je ponuđač, koji je dobio dozvolu, obvezan podnijeti Agenciji zahtjev za obavljanje tehničkog pregleda u svrhu utvrđivanja ispunjavanja uvjeta utvrđenih Zakonom i propisima donesenim na temelju tog Zakona.

III. NADZOR RADIOFREKVENCIJSKOG SPEKTRA

Dostavljanje podataka o radijskim postajama

Članak 44.

(1) Nositelj dozvole za uporabu radiofrekvencijskog spektra mora prije početka rada radijske postaje prijaviti Agenciji podatke o zemljopisnoj lokaciji i tehničke podatke za svaku postavljenu radijsku postaju ili izmjenu podataka o postojećoj radijskoj postaji koja smije raditi prema izdanoj dozvoli.

(2) Operator koji upotrebljava radiofrekvencijski spektar prema općoj dozvoli u kojoj je navedena obveza podnošenja prijave Agenciji, mora prije početka rada radijske postaje prijaviti Agenciji podatke o zemljopisnoj lokaciji i tehničke podatke za svaku postavljenu radijsku postaju ili izmjenu parametara postojeće radijske postaje.

(3) U slučajevima izmjene parametara radijske postaje u odnosu na valjanu dozvolu za uporabu radiofrekvencijskog spektra u radiodifuziji izdanu prema članku 89. ili 90. Zakona, nositelj je dužan prijaviti Agenciji te izmjene 30 dana prije početka rada, te nakon odobrenja Agencije smije započeti s radom.

(4) Iz primjene stavka 1. ovog članka izuzeti su nositelji dozvola za uporabu radiofrekvencijskog spektra na plovilu, na zrakoplovu i u amaterskoj službi.

(5) Prijave iz stavaka 1., 2. i 3. ovog članka podnose se na obrascu kojemu oblik i sadržaj utvrđuje Agencija, te ga objavljuje na svojim internetskim stranicama, a može ga objaviti i na drugi prikladan i javno dostupan način.

(6) Uz obrazac iz stavka 5. ovog članka za radijske postaje za radiodifuziju koje rade sukladno dozvolama za uporabu radiofrekvencijskog spektra izdanih na temelju članaka 89. i 90. Zakona potrebno je dostaviti dokumentaciju sukladno članku 12. stavak 5. ovog pravilnika.

(7) Agencija može, ovisno o raspoloživim tehničkim mogućnostima, zaprimati prijavu iz stavaka 1., 2. i 3. ovog članka elektroničkim putem.

Tehnički pregledi, radijska mjerenja i ispitivanja

Članak 45.

(1) Tehnički pregledi, radijska mjerenja i ispitivanja propisani ovim pravilnikom obavljaju se u svrhu utvrđivanja ispunjavanja uvjeta dodjele i uporabe radiofrekvencijskog spektra propisanih Zakonom, ovim pravilnikom i drugim propisima donesenim temeljem Zakona.

(2) Utvrđivanje ispunjavanja uvjeta iz stavka 1. ovog članka osobito obuhvaća provjeru ispunjavanja sljedećih uvjeta, u skladu s odgovarajućim normama, preporukama i drugim propisima iz članka 24. stavka 1., 2.,3. i 8. Zakona, iz članka 25. stavka 1. Zakona te članka 95. Zakona:

– odgovarajućih tehničkih, tehnoloških, financijskih, prostornih i kadrovskih uvjeta,

– bitnih zahtjeva sigurnosti i zaštite zdravlja ljudi od djelovanja elektromagnetskih polja,

– bitnih zahtjeva koji omogućavaju djelotvornu uporabu radiofrekvencijskog spektra,

– bitnih zahtjeva koji se odnose na nesmetani rad elektroničke komunikacijske mreže i obavljanje elektroničkih komunikacijskih usluga.

(3) Agencija redovito usklađuje i dopunjuje popis normi, preporuka i drugih propisa iz stavka 2. ovog članka, te ih objavljuje na svojim internetskim stranicama, a može ih objaviti i na drugi prikladan i javno dostupan način.

Članak 46.

(1) Tehnički pregled radijske postaje obavlja se, u pravilu, bez prethodne najave, na zahtjev inspektora elektroničkih komunikacija ili ovlaštene osobe Agencije, i to za vrijeme uporabe radijske postaje.

(2) Tehnički pregled obavlja se uz prethodnu najavu prije početka pružanja usluga u elektroničkim komunikacijama za koje je nužna uporaba radiofrekvencijskog spektra, kada je obavljanje takvog tehničkog pregleda određeno u dozvoli za uporabu radiofrekvencijskog spektra koja se izdaje prema člancima 88., 89., 90. i 91. Zakona ili prije obavljanja djelatnosti nakladnika elektroničkih medija temeljem odluke o koncesiji koja se donosi u skladu s posebnim zakonom kojim je uređeno područje elektroničkih medija.

Ovlast za obavljanje tehničkih pregleda, radijskih mjerenja i ispitivanja

Članak 47.

(1) Tehničke preglede, radijska mjerenja i ispitivanja iz članka 45. ovog pravilnika obavlja Agencija ili pravna osoba koju je ovlastila Agencija.

(2) Agencija izdaje ovlast za obavljanje poslova iz stavka 1. ovog članka na temelju podnesenog zahtjeva pravne osobe, u skladu člankom 66. ovog pravilnika.

(3) Pravna ili fizička osoba, kod koje se obavlja tehnički pregled, odnosno radijska mjerenja i/ili ispitivanja iz stavka 1. ovog članka, mora omogućiti Agenciji ili pravnoj osobi, koju je ovlastila Agencija, nesmetano obavljanje tehničkog pregleda, radijskih mjerenja i/ili ispitivanja.

Tehnički pregled ispunjavanja uvjeta iz dozvole za uporabu radiofrekvencijskog spektra

Članak 48.

(1) Tehnički pregled iz članka 31. stavka 4. i članka 43. stavka 3. ovog pravilnika obvezno se obavlja prema uvjetima u dozvoli za uporabu radiofrekvencijskog spektra izdanoj prema člancima 89. i 90. Zakona.

(2) Tehnički pregled iz stavka 1. ovog članka obavlja se na zahtjev nositelja dozvole za uporabu radiofrekvencijskog spektra, i to u primjerenom roku koji je utvrđen u toj dozvoli.

(3) Zahtjev iz stavka 2. ovog članka podnosi se na propisanom obrascu najkasnije do roka utvrđenog u dozvoli za uporabu radiofrekvencijskog spektra. Izgled obrasca donosi i objavljuje Agencija na svojim internetskim stranicama, a može ga objaviti i na drugi prikladan i javno dostupan način.

Tehnički pregled ispunjavanja uvjeta koncesije

Članak 49.

(1) Tehnički pregled iz članka 46. stavka 2. ovog pravilnika, a koji se odnosi na ispunjavanje uvjeta dodijeljene koncesije nakladniku elektroničkih medija, obavlja se prema uvjetima propisanim posebnim zakonom kojim je uređeno područje elektroničkih medija.

(2) Tehnički pregled iz stavka 1. ovog članka obavlja se na zahtjev nakladnika elektroničkih medija koji je temeljen na odluci o dodjeli koncesije. Izgled obrasca zahtjeva donosi i objavljuje Agencija na svojim internetskim stranicama, a može ga objaviti i na drugi prikladan i javno dostupan način.

Način obavljanja tehničkog pregleda

Članak 50.

(1) O mjestu i vremenu obavljanja tehničkog pregleda iz članka 48. i 49. ovog pravilnika, Agencija mora u pisanom obliku izvijestiti fizičku ili pravnu osobu koja je podnijela zahtjev za obavljanje tehničkog pregleda, i to u roku od najviše deset dana od dana zaprimanja tog zahtjeva.

(2) Tehnički pregled iz članka 48. i 49. ovog pravilnika obavlja povjerenstvo za obavljanje tehničkog pregleda (u daljnjem tekstu: Povjerenstvo), koje se sastoji od predsjednika i najmanje dva člana.

(3) Predsjednika i članove Povjerenstva imenuje Agencija.

(4) Povjerenstvo sastavlja zapisnik o obavljenom tehničkom pregledu, koji osobito mora sadržavati nadnevak, vrijeme i mjesto obavljanja tehničkog pregleda, predmet tehničkog pregleda, osnovne podatke o fizičkoj ili pravnoj osobi kod koje se obavlja tehnički pregled, popis osoba nazočnih tehničkom pregledu, opis činjeničnog stanja utvrđenog tehničkim pregledom, zaključne napomene te, prema potrebi, priloženu odgovarajuću dokumentaciju. Zapisnik o obavljenom tehničkom pregledu može sadržavati i druge podatke koji su, prema ocjeni Povjerenstva, od značaja za obavljanje tehničkog pregleda.

(5) Zapisnik iz stavka 4. ovog članka potpisuju predsjednik i svi članovi Povjerenstva te ovlaštena osoba ili osobe u fizičkoj ili pravnoj osobi kod koje se obavlja tehnički pregled.

(6) Zapisnik iz stavka 4. ovog članka sastavlja se u dva primjerka, pri čemu jedan primjerak zadržava fizička ili pravna osoba kod koje se obavlja tehnički pregled, a drugi primjerak zadržava Povjerenstvo Agencije.

(7) Ako se tehničkim pregledom iz članka 48. ovog pravilnika utvrdi da nisu ispunjeni svi uvjeti iz članka 45. ovog pravilnika, odnosno iz izdane dozvole za uporabu radiofrekvencijskog spektra, Agencija može odrediti primjereni rok za uklanjanje utvrđenih nedostataka, u kojem se mora obaviti ponovljeni tehnički pregled prema odredbama ovog članka, pri čemu mora voditi računa o rokovima utvrđenim u dozvoli za uporabu radiofrekvencijskog spektra.

(8) Ako se tehničkim pregledom iz članka 49. ovog pravilnika utvrdi da nisu ispunjeni svi uvjeti propisani posebnim propisom kojim je uređeno područje elektroničkih medija, Agencija može odrediti primjereni rok za uklanjanje utvrđenih nedostataka, u kojem se mora obaviti ponovljeni tehnički pregled prema odredbama ovog članka, pri čemu mora voditi računa o uvjetima dodijeljene koncesije nakladniku elektroničkih medija.

(9) Ako se i nakon ponovljenog tehničkog pregleda iz stavka 7. ovog članka utvrdi da pravna ili fizička osoba, koja je podnijela zahtjev za obavljanje tehničkog pregleda, ne ispunjava sve uvjete iz članka 45. ovog pravilnika ili izdane dozvole za uporabu radiofrekvencijskog spektra, Agencija će donijeti odluku o oduzimanju dozvole za uporabu radiofrekvencijskog spektra, a podnositelj zahtjeva nema pravo na nadoknadu štete.

(10) Ako se i nakon ponovljenog tehničkog pregleda iz stavka 8. ovog članka utvrdi da nakladnik koji je podnio zahtjev za obavljanje tehničkog pregleda ne ispunjava sve uvjete propisane posebnim propisom kojim je uređeno područje elektroničkih medija i definirane dodijeljenom koncesijom, Agencija će o tome obavijestiti mjerodavno tijelo za elektroničke medije.

Tehnički pregled radijskih postaja u radiodifuziji

Članak 51.

(1) Tehnički pregled iz članka 46. stavka 1. ovog pravilnika obavlja se nakon puštanja u rad radijskih postaja u radiodifuziji, a za koje Agencija izdaje dozvolu za uporabu radiofrekvencijskog spektra iz članaka 88., 89., 90. i 91. Zakona.

(2) Tehničkim se pregledom iz stavka 1. ovog članka, osim utvrđivanja ispunjavanja uvjeta iz članka 45. ovog pravilnika, ispituju i tehnički parametri prema izdanoj dozvoli za uporabu radiofrekvencijskog spektra za radijsku postaju na kojoj se obavlja tehnički pregled.

(3) Ispitivanje tehničkih parametara iz izdane dozvole za uporabu radiofrekvencijskog spektra na radijskoj postaji na kojoj se obavlja tehnički pregled, provodi se prema metodama i postupcima utvrđenima u normama, preporukama i propisima iz članka 45. ovog pravilnika, ovisno o vrsti radijske postaje.

(4) O obavljenom tehničkom pregledu iz stavka 1. ovog članka sastavlja se izvješće koje osobito mora sadržavati nadnevak, vrijeme i mjesto obavljanja tehničkog pregleda, osnovne podatke o nositelju dozvole za uporabu radiofrekvencijskog spektra i vlasniku radijske postaje te konačni rezultat provedenih ispitivanja.

(5) Izvješće o obavljenom tehničkom pregledu iz stavka 4. ovog članka sastavlja se u dva primjerka, pri čemu se jedan primjerak zadržava nositelj dozvole za uporabu radiofrekvencijskog spektra, a drugi se bez odgode dostavlja Agenciji.

(6) Po provedenom tehničkom pregledu iz stavka 1. ovog članka sastavlja se detaljno mjerno izvješće, ovisno o vrsti radijske postaje, prema propisanom obrascu koji donosi Agencija i objavljuje ga na svojim internetskim stranicama, a može ga objaviti i na drugi prikladan i javno dostupan način. Detaljno mjerno izvješće dostavlja se Agenciji u roku od 15 dana od obavljanja tehničkog pregleda.

(7) Ako se tehničkim pregledom iz stavka 1. ovog članka utvrdi da tehnički parametri iz izdane dozvole za uporabu radiofrekvencijskog spektra za radijsku postaju na kojoj je obavljen tehnički pregled nisu u potpunosti zadovoljeni, detaljno mjerno izvješće iz stavka 6. ovog članka sastavlja se u najmanje dva primjerka, pri čemu se jedan primjerak dostavlja nositelju dozvole za uporabu radiofrekvencijskog spektra, a drugi Agenciji u roku od 15 dana od obavljanja tehničkog pregleda.

(8) Ako se tehničkim pregledom iz stavka 1. ovog članka utvrdi da su tehnički parametri iz izdane dozvole za uporabu radiofrekvencijskog spektra za radijsku postaju na kojoj je obavljen tehnički pregled nisu u potpunosti zadovoljeni, radijskoj se postaji može zabraniti rad.

Radijska mjerenja na radijskim postajama

Članak 52.

(1) Operator elektroničkih komunikacijskih mreža uz uporabu radiofrekvencijskog spektra obvezan je, na zahtjev inspektora elektroničkih komunikacija ili ovlaštene osobe Agencije, dostaviti izvješće o provedenim radijskim mjerenjima na pojedinim radijskim postajama u sklopu svoje elektroničke komunikacijske mreže.

(2) Radijska mjerenja iz stavka 1. ovog članka osobito obuhvaćaju ispitivanja tehničkih podataka za svaku postavljenu radijsku postaju, koji se moraju prijaviti Agenciji prije početka rada te postaje, u skladu s odredbom članka 44. ovog pravilnika.

(3) Izvješće o provedenim radijskim mjerenjima iz stavka 1. ovog članka izrađuje se na propisanom obrascu koji donosi Agencija i objavljuje ga na svojim internetskim stranicama, a može ga objaviti i na drugi prikladan i javno dostupan način.

(4) Agencija može obaviti provjeru podataka iz dostavljenih izvješća o provedenim radijskim mjerenjima iz stavka 1. ovog članka, odnosno može zatražiti obavljanje te provjere od pravne osobe koju je ovlastila Agencija.

(5) Radijska mjerenja iz stavka 1. ovog članka provode se prema metodama i postupcima utvrđenima u normama, preporukama i propisima iz članka 45. ovog pravilnika.

(6) Izvješće o provedenim radijskim mjerenjima operator iz stavka 1. ovog članka mora čuvati tijekom cijelog razdoblja uporabe radijske postaje na koju se odnosi to izvješće.

Mjerenja i ispitivanja u svrhu utvrđivanja uzroka smetnji

Članak 53.

(1) Mjerenja i ispitivanja u svrhu utvrđivanja uzroka smetnji iz članka 94. Zakona obavljaju se na zahtjev nositelja dozvole za uporabu radiofrekvencijskog spektra.

(2) Zahtjev iz stavka 1. ovog članka podnosi se na propisanom obrascu koji donosi Agencija i objavljuje ga na svojim internetskim stranicama, a može ga objaviti i na drugi prikladan i javno dostupan način.

(3) Mjerenja i ispitivanja iz stavka 1. ovog članka moraju se obaviti u roku od 30 dana od dana zaprimanja zahtjeva iz stavka 2. ovog članka, uz prethodni dogovor s podnositeljem zahtjeva o mjestu i vremenu njihova obavljanja.

(4) Mjerenja i ispitivanja iz stavka 1. ovog članka provode se prema metodama i postupcima utvrđenima u normama, preporukama i propisima iz članka 45. ovog pravilnika.

(5) Izvješće o obavljenim mjerenjima i ispitivanjima iz stavka 1. ovog članka izrađuje se na propisanom obrascu koji donosi Agencija i objavljuje ga na svojim internetskim stranicama, a može ga objaviti i na drugi prikladan i javno dostupan način.

Troškovi obavljanja tehničkih pregleda, radijskih mjerenja i ispitivanja

Članak 54.

(1) Troškove obavljanja tehničkih pregleda iz članka 46. stavka 2. ovog pravilnika snosi Agencija.

(2) Troškove obavljanja tehničkih pregleda iz članka 46. stavka 1. ovog pravilnika snosi Agencija, osim u slučaju kad se tehničkim pregledom utvrdi da pravna ili fizička osoba, kod koje je obavljen tehnički pregled, ne ispunjava sve uvjete iz članka 45. ovog pravilnika, pri čemu ta osoba snosi sve troškove tehničkog pregleda.

(3) Troškove obavljanja radijskih mjerenja iz članka 52. stavka 1. ovog pravilnika snosi operator na čijoj su radijskoj postaji mjerenja obavljena.

(4) Troškove provjere podataka iz članka 52. stavka 4. ovog pravilnika snosi Agencija.

(5) Troškove obavljanja mjerenja i ispitivanja u vlastitoj elektroničkoj mreži iz članka 53. stavka 1. ovog pravilnika snosi nositelj dozvole za uporabu radiofrekvencijskog spektra.

(6) Troškove obavljanja mjerenja i ispitivanja smetnji iz članka 53. stavka 1. ovog pravilnika, koje stvara druga komunikacijska oprema izvan vlastite mreže nositelja dozvole za uporabu radiofrekvencijskog spektra, snosi Agencija.

(7) U slučaju neopravdanog zahtjeva troškove obavljanja mjerenja i ispitivanja smetnji iz članka 53. stavka 1. ovog pravilnika, u frekvencijskom području propisanom člankom 9. ovog pravilnika, snosi podnositelj zahtjeva bez obzira radi li se o mjerenju i ispitivanju u vlastitoj komunikacijskoj mreži ili izvan nje.

(8) Cjenik troškova obavljanja tehničkih pregleda, radijskih mjerenja i ispitivanja iz članka 45. ovog pravilnika utvrđuje Agencija, vodeći računa o pripadajućim stvarnim troškovima koji se plaćaju u korist Agencije, ili ovlaštene pravne osobe iz članka 47. ovog pravilnika, koja je obavila tehnički pregled, radijsko mjerenje i/ili ispitivanje.

IV. OGRANIČENJA UPORABE RADIJSKIH FREKVENCIJA

Ograničenja uporabe radijskih frekvencija

Članak 55.

(1) Uporaba radijske frekvencije može se vremenski ograničiti, ili se može uskratiti pravo uporabe radijske frekvencije, ili izmijeniti uvjeti uporabe, ili izmijeniti već dodijeljena radijska frekvencija kad je to nužno radi usklađivanja uporabe radijskih frekvencija na domaćoj i međunarodnoj razini, radi djelotvornije uporabe radiofrekvencijskog spektra te pojave smetnji.

(2) Vremensko ograničenje uporabe dodijeljene radijske frekvencije ostvaruje se izdavanjem nove dozvole ili dodatka postojećoj dozvoli za uporabu radiofrekvencijskog spektra.

(3) Izmjena dodijeljene radijske frekvencije ili izmjena uvjeta uporabe dodijeljene radijske frekvencije ostvaruju se izdavanjem nove dozvole za uporabu radiofrekvencijskog spektra ili dodatka postojećoj dozvoli za uporabu radiofrekvencijskog spektra, pri čemu osobito treba voditi računa o troškovima te izmjene za nositelja dozvole za uporabu radiofrekvencijskog spektra.

(4) Pravo uporabe radijske frekvencije uskraćuje se donošenjem odluke o oduzimanju dozvole za uporabu radiofrekvencijskog spektra iz članka 93. Zakona.

(5) Agencija će pisanim putem bez odgode izvijestiti nositelja dozvole o nastupanju okolnosti iz članka 57., 58. ili 59. ovog pravilnika, pri čemu mora navesti primjereni krajnji rok u kojem će izdati novu dozvolu za uporabu radiofrekvencijskog spektra radi vremenskog ograničenja uporabe radijske frekvencije, izmjene uvjeta uporabe ili izmjene dodijeljene radijske frekvencije, odnosno primjereni krajnji rok u kojem će uskratiti pravo uporabe radijske frekvencije.

(6) U slučaju da Agencija utvrdi da radijska postaja prijavljena u skladu s člankom 44. stavkom 1. ovog pravilnika i pripadajućom dozvolom za uporabu radiofrekvencijskog spektra ne zadovoljava odredbe posebnog pravilnika o ograničenjima elektromagnetskog polja iz članka 95. Zakona donosi rješenje o zabrani rada te radijske postaje. Radijska postaja se može ponovno pustiti u rad nakon izdavanja Potvrde o usklađenosti sukladnu članku 95. Zakona.

Iznimke od primjene ograničenja

Članak 56.

(1) Ograničenja iz članka 55. ovog pravilnika ne odnose se na radijske frekvencije koje se upotrebljavaju za potrebe službe sigurnosti zračne plovidbe, službe sigurnosti plovidbe na moru i na unutarnjim plovnim putevima, službe sigurnosti željezničkog i cestovnog prometa, hidrografske službe, hidrometeorološke službe, hitne službe te druge spasilačke službe i postrojbe.

(2) Ograničenja iz članka 55. ovog pravilnika ne odnose se na radijske frekvencije koje se upotrebljavaju isključivo za potrebe Oružanih snaga Republike Hrvatske, policije, sigurnosnih službi Republike Hrvatske i tijela državne uprave nadležnog za zaštitu i spašavanje.

Uvjeti za vremensko ograničenje uporabe radijske frekvencije

Članak 57.

Uporaba dodijeljene radijske frekvencije može se vremenski ograničiti u sljedećim slučajevima:

1. u svrhu ostvarivanja djelotvornije uporabe radiofrekvencijskog spektra u doba ratnog stanja ili neposredne ugroženosti neovisnosti i jedinstvenosti države, kao i u slučaju velikih prirodnih nepogoda te potrebe spašavanja ljudskih života i imovine većih razmjera,

2. ako radijska postaja stvara smetnje koje ugrožavaju rad drugih radiokomunikacijskih službi,

3. prigodom izdavanja dozvole za uporabu radiofrekvencijskog spektra, ako su u predstojećem kraćem razdoblju nužne izmjene pravilnika o namjeni radiofrekvencijskog spektra, planova dodjele radijskih frekvencija ili baza radiofrekvencijskog spektra, u svrhu usklađivanja uporabe radijskih frekvencija na međunarodnoj razini,

4. prigodom izdavanja dozvole za uporabu radiofrekvencijskog spektra, u svrhu ostvarivanja djelotvornije uporabe radiofrekvencijskog spektra u smislu provedbe međunarodnih ugovora, sporazuma i konvencija, odnosno odluka i preporuka međunarodnih telekomunikacijskih organizacija koje obvezuju Republiku Hrvatsku.

Uvjeti za izmjenu dodijeljene radijske frekvencije i uvjeta uporabe radijske frekvencije

Članak 58.

Dodijeljena radijska frekvencija, odnosno uvjeti uporabe dodijeljene radijske frekvencije mogu se izmijeniti u sljedećim slučajevima:

1. ako je propisani postupak usklađivanja uporabe radijske frekvencije na međunarodnoj razini završio s negativnim ishodom ili uz izmjenu uvjeta uporabe radijske frekvencije,

2. ako su prije isteka roka valjanosti dozvole za uporabu radiofrekvencijskog spektra nužne izmjene pravilnika o namjeni radiofrekvencijskog spektra, planova dodjele radijskih frekvencija ili baza radiofrekvencijskog spektra, u svrhu usklađivanja uporabe radijskih frekvencija na međunarodnoj razini,

3. ako je potrebno osigurati smanjenje razine smetnji koje ugrožavaju rad radiokomunikacijskih službi ili drugih službi iz članka 56. ovog pravilnika,

4. ostvarivanja djelotvornije uporabe radiofrekvencijskog spektra u smislu provedbe međunarodnih akata iz članka 57. točke 4. ovog pravilnika,

5. ostvarivanja djelotvornije uporabe radiofrekvencijskog spektra na temelju primjene novih tehničkih i tehnoloških dostignuća u području komunikacija,

6. zaštite ljudi od elektromagnetskog zračenja.

Uvjeti za uskraćivanje prava uporabe radijske frekvencije

Članak 59.

(1) Pravo uporabe radijske frekvencije može se uskratiti u sljedećim slučajevima:

1. prilikom izdavanja dozvole za uporabu radiofrekvencijskog spektra, ako su učinjene izmjene u Pravilniku o namjeni radiofrekvencijskog spektra ili u planovima dodjele radijskih frekvencija, u svrhu usklađivanja uporabe radijskih frekvencija na međunarodnoj razini, zbog čega nije moguća daljnja uporaba dodijeljene radijske frekvencije, a ne postoje ni tehničke mogućnosti za izmjenu te radijske frekvencije,

2. prije isteka roka valjanosti dozvole za uporabu radiofrekvencijskog spektra zbog pojave smetnji koje ugrožavaju rad radiokomunikacijskih službi ili drugih službi iz članka 56. ovog pravilnika, a ne postoje tehničke mogućnosti za izmjenu dodijeljene radijske frekvencije.

(2) Uskraćivanje prava uporabe iz stavka 1. ovog članka ne može se primijeniti na radijske frekvencije kojima se odašilje radijski ili televizijski program.

(3) U slučaju uskraćivanja prava uporabe iz stavka 1. ovog članka nositelji dozvola nemaju pravo podnositi zahtjev za naknadu štete.

V. OBVEZA IDENTIFIKACIJE RADIJSKIH POSTAJA

Opća načela dodjele znakova identifikacije

Članak 60.

(1) Radijska postaja se prigodom emitiranja mora identificirati pomoću pozivne oznake ili nekog drugog znaka identifikacije sastavljenog od riječi, znakova, slika i signala, a koji omogućuje jasnu i prepoznatljivu identifikaciju te radijske postaje.

(2) Obveza identifikacije iz stavka 1. ovog članka ne odnosi se na radijske postaje u radijskim službama Oružanih snaga Republike Hrvatske, policije, sigurnosno-obavještajnih agencija, tijela državne uprave nadležnog za zaštitu i spašavanje te hitnih službi.

(3) Agencija prigodom izdavanja dozvole za uporabu radiofrekvencijskog spektra određuje znakove identifikacije radijskih postaja ovisno o vrsti radiokomunikacijske službe, vrsti emisije i lokaciji radijske postaje.

(4) Znakovi identifikacije se ne određuju za radijsku postaju u mikrovalnoj vezi, zemaljsku satelitsku radijsku postaju, radijsku postaju koja automatski emitira određeni signal opasnosti, radiofar i slično.

(5) Pozivna oznaka identifikacije radijske postaje se sastoji iz stalnog dijela i promjenjivog dijela, pri čemu je stalni dio zajednički za sve radijske postaje u Hrvatskoj, a određen je u skladu s međunarodnim propisima i normama i sadrži oznaku 9A.

(6) Promjenjivi dio pozivne oznake radijske postaje sastoji se od kombinacije slova: A, B, C, D, E, F, G, H, I, J, K, L, M, N, O, P, Q, R, S, T, U, V, W, X, Y, Z i od znamenaka 2 do 9.

(7) Kao pozivne oznake ne smiju se upotrebljavati sljedeće kombinacije signalnih znakova ili riječi:

1. koje čine isti znak identifikacije dvije ili više radijskih postaja,

2. koje čine znak za opasnost, žurnost, sigurnost i alarm ili koje predstavljaju znak sličan takvom znaku,

3. kratice koje se upotrebljavaju u radiokomunikacijskim službama.

Pozivne oznake radijskih postaja u pojedinim radiokomunikacijskim službama

Članak 61.

(1) Pozivna oznaka nepokretne radijske postaje koja radi u unutarnjem ili međunarodnom prometu sastoji se od oznake 9A i kombinacije jednog slova abecede i najviše tri znamenke.

(2) Pozivna oznaka obalne radijske postaje ili radijske postaje u zračnoj luci sastoji se od oznake 9A i jednog slova abecede (broj kombinacija: 26) ili jednog slova i jedne znamenke (broj kombinacija: 208).

(3) Pozivna oznaka radijske postaje na plovilu sastoji se od oznake 9A i kombinacije dva slova abecede kada se radi radiotelegrafijom ili kombinacije četiri znamenke kada se radi radiotelefonijom.

(4) Pozivna oznaka radijske postaje na objektu za spašavanje, koji se nalazi na plovilu sastoji se od pozivnog znaka matičnog plovila i kombinacije dvije znamenke.

(5) Pozivna oznaka radijske postaje na zrakoplovu sastoji se od oznake 9A i kombinacije tri slova abecede.

(6) Pozivna oznaka radijske postaje na objektu za spašavanje, koji se nalazi na zrakoplovu sastoji se od pozivnog znaka matičnog zrakoplova i jedne znamenke (osim 0 ili 1).

(7) Pozivna oznaka radijske postaje na objektu za spašavanje, koji se nalazi u zračnoj luci sastoji se od pozivnog znaka matične zračne luke i jedne znamenke.

(8) Pozivna oznaka kopnene pokretne radijske postaje sastoji se od oznake 9A i kombinacije jednog slova abecede, jedne znamenke i još tri znamenke, koje mogu sadržavati i 0 i 1.

(9) Kao znak identifikacije prenosive radijske postaje služi ime osobe koja obavlja komunikaciju.

(10) Pozivna oznaka amaterske radijske postaje sastoji se od oznake 9A i kombinacije jedne znamenke, koja može sadržavati i 0 i 1 i najviše do tri slova abecede (osim slova O i I).

(11) Pozivna oznaka eksperimentalne radijske postaje sastoji se od oznake 9A i kombinacije jedne znamenke i najviše do tri slova abecede.

Drugi znakovi identifikacije radijskih postaja

Članak 62.

(1) Drugi znak identifikacije obalne radijske postaje sastoji se od zemljopisnog naziva označenog u Nomenklaturi obalnih radijskih postaja i riječi »Radio« ili neke druge oznake.

(2) Drugi znak identifikacije radijske postaje u zračnoj luci sastoji se od naziva zračne luke ili zemljopisnog mjesta zračne luke i riječi, koja označava funkciju radijske postaje.

(3) Drugi znak identifikacije radijske postaje na plovilu sastoji se od naziva plovila.

(4) Drugi znak identifikacije radijske postaje na zrakoplovu sastoji se od riječi koje označavaju tip i broj zrakoplova i naziv vlasnika zrakoplova.

(5) Drugi znak identifikacije kopnene pokretne radijske postaje sastoji se od registarske oznake vozila ili neke druge pogodne oznake.

Identifikacija radijskih postaja za odašiljanje radijskih i televizijskih programa

Članak 63.

(1) Radijska postaja za odašiljanje radijskih i televizijskih programa identificira se samo drugim znakom identifikacije.

(2) Drugi znak identifikacije radijske postaje za odašiljanje radijskih i televizijskih programa sadrži naziv nakladnika i/ili programa koji se odašilje (označen brojem ili na drugi način) iIi neku drugu oznaku, kojom se dotična radijska postaja može identificirati.

(3) Radijska postaja za odašiljanje radijskog i televizijskog programa može se identificirati i nekim karakterističnim signalom.

RDS identifikacija

Članak 64.

(1) Radijska postaja koja odašilje radijske programe, a koja koristi RDS sustav programske identifikacije mora imati jednoznačno određenu strukturu programskog identifikacijskog koda (dalje u tekstu: PI kod) za svaki pojedinačni program nakladnika.

(2) Strukturu PI koda određuje Agencija u skladu s odgovarajućim međunarodnim normama i standardima.

VI. UPORABA RADIJSKIH POSTAJA U HITNIM SLUČAJEVIMA

Uporaba radijskih postajaj u hitnim slučajevima

Članak 65.

(1) Znakovi opasnosti, pozivi, poruke i priopćenja koja se odašilju u slučaju opasnosti za plovilo ili za zrakoplov, ili u slučaju prirodnih nepogoda, ili prigodom spašavanja ljudskih života, imaju prednost u prijenosu putem svih radijskih postaja.

(2) U slučajevima iz stavka 1. ovog članka dopušteno je, osim dodijeljenih radijskih frekvencija i utvrđenih uvjeta za radijske postaje, upotrebljavati i druge frekvencije i raditi na najprikladniji način.

(3) Nositelj dozvole za uporabu radiofrekvencijskog spektra, koji primi znakove opasnosti iz stavka 1. ovog članka, mora odmah prekinuti rad, odazvati se pozivu i staviti svoju radijsku postaju na raspolaganje.

VII. OVLASTI ZA OBAVLJANJE POSLOVA U ELEKTRONIČKIM KOMUNIKACIJAMA

Poslovi u elektroničkim komunikacijama za koje se izdaje ovlast i vrijeme trajanja ovlasti

Članak 66.

(1) Agencija izdaje ovlast za obavljanje poslova u elektroničkim komunikacijama samo pravnim osobama (u daljnjem tekstu: pravna osoba). Popis ovlasti i vrijeme trajanja ovlasti dani su u Privitku 4. ovog pravilnika.

(2) Za obavljanje djelatnosti u elektroničkim komunikacijama temeljem ovlasti plaća se naknada sukladno odluci Agencije.

Način izdavanja ovlasti

Članak 67.

(1) Agencija će izdati rješenje za ovlast ako pravna osoba ispunjava uvjete iz ovog članka i članka 68. ovog pravilnika, za obavljanje poslova iz tražene ovlasti.

(2) Uz zahtjev za izdavanje ovlasti, pravna osoba mora dostaviti dokaze o osposobljenosti te plan i rokove daljnjeg osposobljavanja za obavljanje poslova za koju se zahtijeva ovlast.

(3) Agencija može izdati traženu ovlast pravnoj osobi ako ispunjava minimum zahtjeva iz članka 68. ovog pravilnika, uz uvjet obveze pravnoj osobi da u roku od godinu dana ispuni i preostale zahtjeve. Ovaj rok se ne može produljiti.

(4) Za provjeru ispunjavanja uvjeta koje moraju zadovoljavati pravne osobe za obavljanje poslova iz ovlasti, Agencija imenuje stručno povjerenstvo od najmanje tri člana.

(5) Povjerenstvo će u primjerenom roku, kod pravne osobe koja je podnijela zahtjev za izdavanje ovlasti, provjeriti ispunjavanje propisanih uvjeta i o tome sastaviti zapisnik.

Uvjeti koje mora ispunjavati pravna osoba za obavljanje poslova u elektroničkim komunikacijama temeljem ovlasti

Članak 68.

(1) Pravna osoba kojoj se izdaje ovlast mora zadovoljavati sljedeće opće uvjete:

1. Raspolaganje odgovarajućim stručnim kadrom, sredstvima i opremom.

2. U stalnom radnom odnosu zapošljavati djelatnike mjerodavnog tehničkog znanja i profesionalnog poštenja.

3. Neovisnost djelatnika od pravnih i fizičkih osoba izravno ili neizravno zainteresiranih za djelatnost za koju se zahtijeva ovlast.

4. Čuvanje poslovnih tajni od strane osoblja.

5. Posjedovanje posebnog osiguranja od odgovornosti ukoliko isto nije predviđeno zakonom o državnom jamstvu.

(2) Posebni uvjeti za ocjenjivanje osposobljenosti pravne osobe koja podnosi zahtjev za ovlast te minimum uvjeta po poslovima i rokovima trajanja ovlasti, usklađenih s pripadajućim međunarodnim, odnosno europskim normama, utvrđuju se posebnim aktom Agencije.

Nadzor nad ovlaštenim osobama

Članak 69.

(1) Nadzor pravnih osoba u obavljanju poslova koji su predmet ovlasti obavlja povjerenstvo koje imenuje Agencija.

(2) Povjerenstvo Agencije iz stavka 1. ovog članka obavlja nadzor prema potrebi i godišnjem planu, uz prethodnu najavu.

(3) Povjerenstvo Agencije iz stavka 1. ovog članka može prema procjeni Agencije obaviti i nenajavljeni nadzor ovlaštenih pravnih osoba.

(4) O obavljenom nadzoru povjerenstvo iz stavka 1. ovog članka sastavlja zapisnik i o tome izvješćuje Agenciju.

Oduzimanje ovlasti

Članak 70.

Agencija može rješenjem oduzeti izdanu ovlast u sljedećim slučajevima:

1. ako se nadzorom kod pravne osobe koja ima ovlast utvrdi da ista ne ispunjava uvjete iz članka 68. ovog pravilnika i/ili se ne pridržava odredbi Zakona,

2. ako pravna osoba nije u roku određenom u rješenju o ovlasti, u skladu s člankom 67. stavkom 3. ovog pravilnika ispunila preostale uvjete potrebne za obavljanje djelatnosti,

3. ako pravna osoba nije u roku i punom iznosu platila propisanu naknadu za obavljanje ovlasti.

VIII. DODJELA DODATNIH KANALA U GSM SUSTAVU

Dodatni kanali

Članak 71.

(1) Postojećem operatoru javnih elektroničkih komunikacijskih mreža i/ili usluga koji posjeduje dozvolu za uporabu radiofrekvencijskog spektra u GSM sustavu sukladno Tablici namjene, Agencija može, na njegov zahtjev i uz uvažavanje načela transparentnosti i nediskriminacije, a u okviru vrijedeće dozvole, dodijeliti dodatni raspoloživi frekvencijski pojas namijenjen sustavu GSM, radi proširenja kapaciteta.

(2) Dodatni frekvencijski pojas iz stavka 1. ovog članka dodjeljuje se izdavanjem dodatka postojećoj dozvoli na razdoblje do isteka valjanosti pripadajuće dozvole za uporabu radiofrekvencijskog spektra.

IX. PRIJELAZNE I ZAVRŠNE ODREDBE

Članak 72.

(1) Stupanjem na snagu ovog pravilnika prestaju vrijediti:

– Pravilnik o dodjeli radijskih frekvencija (»Narodne novine«, br. 129/05.),

– Pravilnik o identifikaciji radijskih postaja (»Narodne novine«, br. 63/95.),

– Pravilnik o tehničkim pregledima u telekomunikacijama (»Narodne novine«, br. 7/05. i 129/05.),

– Pravilnik o ovlastima za obavljanje djelatnosti u telekomunikacijama (»Narodne novine«, br. 183/04.),

– Pravilnik o koncesijama i dozvolama za obavljanje telekomunikacijskih usluga (»Narodne novine«, br. 49/04., 57/04., 123/04., 26/05. i 106/07.) u dijelu koji je propisan ovim pravilnikom.

(2) Stupanjem na snagu ovog pravilnika prestaje se primjenjivati Uredba o ograničenjima uporabe radijskih frekvencija (»Narodne novine«, br. 2/05.).

(3) Prilikom zamjene ugovora o koncesiji za pravo obavljanja usluga iz članka 23. stavka 1. Zakona o telekomunikacijama (NN 122/03, 158/03, 60/04, 70/05) u nepokretnoj telekomunikacijskoj mreži uz uporabu radiofrekvencijskog spektra, odgovarajućim općim ovlaštenjem i dozvolom za uporabu radiofrekvencijskog spektra, Agencija može u dozvoli, a u svrhu usklađivanja dodijeljenog radiofrekvencijskog spektra, promijeniti raspored dodijeljenih frekvencijskih pojasa u skladu s Planom dodjele, uz prethodni pristanak koncesionara na koje se promjena odnosi.

Članak 73.

Ovaj pravilnik stupa na snagu osmoga dana od dana objave u »Narodnim novinama«.

Klasa: 011-01/08-01/00020

Urbroj: 376-13-08-01

Zagreb, 30. listopada 2008.

Predsjednik
Vijeća Agencije
Gašper Gaćina dipl. ing. el., v. r.

PRIVITAK 1.

![](dodatni/315296.jpeg)

PRIVITAK 2.

![](dodatni/315298.jpeg)

![](dodatni/315299.jpeg)

![](dodatni/315300.jpeg)

![](dodatni/315301.jpeg)

![](dodatni/315302.jpeg)

![](dodatni/315303.jpeg)

![](dodatni/315304.jpeg)

ZAHTJEV ZA IZDAVANJE DOZVOLE ZA UPORABU
RADIOFREKVENCIJSKOG SPEKTRA U SATELITSKOJ SLUŽBI

![](dodatni/315305.jpeg)

![](dodatni/315306.jpeg)

PRIVITAK 3.

![](dodatni/315287.jpeg)

![](dodatni/315288.jpeg)

![](dodatni/315291.jpeg)

![](dodatni/315289.jpeg)

![](dodatni/315290.jpeg)

![](dodatni/315292.jpeg)

![](dodatni/315293.jpeg)

![](dodatni/315294.jpeg)

![](dodatni/315295.jpeg)

![](dodatni/315297.jpeg)

![](dodatni/315307.jpeg)

PRIVITAK 4.

POPIS OVLASTI ZA OBAVLJANJE POSLOVA U ELEKTRONIČKIM KOMUNIKACIJAMA

|  |  |  |
| --- | --- | --- |
| REDNI BROJ | NAZIV OVLASTI | VRIJEME TRAJANJA OVLASTI (GODINA) |
| 1 | ovlast za obavljanje radijskih mjerenja u elektroničkoj komunikacijskoj mreži koja upotrebljava radiofrekvencijski spektar | 5 |
| 2 | ovlast za obavljanje tehničkog pregleda radijskih postaja u radiodifuziji koje rade prema dozvoli za uporabu radiofrekvencijskog spektra | 5 |
| 3 | ovlast za izračun i mjerenja veličina elektromagnetskih polja propisanih pravilnikom iz članka 95. Zakona | 5 |
| 4 | ovlast za mjerenje, ispitivanje i utvrđivanje smetnji u radiofrekvencijskom spektru | 5 |

Pravilnik, NN 136/2008-3839